c: text/html

text:
पटना। 13 जनवरी। सांस लेबामे दिक्कत भेलाक बाद कैल्ह गुरुवार देर सांझ एक अस्पताल के आईसीयू मे भर्ती कराओल गेल केंद्रीय मंत्री एवं लोजपा प्रमुख रामविलास पासवान केर हालत आब स्थिर अछि। आय शुक्रवार दुपहर मुख्यमंत्री नीतीश कुमार सेहो हुनका सँ भेंट करबाक लेल पारस अस्पताल पहुंचला। हुनकर उपचार क' रहल डॉक्टर सभक अनुसार आय सांझ हुनका छुट्टी द' देल जेतैन्ह।
रामविलास पासवान के स्वास्थ्य ल'के हुनकर भाई पशुपति पारस कहला कि पासवान क' हार्ट केर कुनु दिक्कत नहि अछि। हुनका सिर्फ ठंड लागल छलैन्ह। डॉक्टर सभ हुनकर जांच केलाक बाद से हुनका ठंड से बचबाक सलाह देलन्हि अछि।
रामविलास से अस्पताल मे भेट करबाक लेल राजद सुप्रीमो लालू प्रसाद, डिप्टी सीएम तेजस्वी यादव, स्वास्थ्य मंत्री तेजप्रताप समेत पूर्व MLC विनोद सिंह आर पशुपति पारस के परिवारक काकै सदस्य सेहो पहुंचल। अपने के बता दी स्वास्थ्य केर गंभीरता क' देखैत हुनका दिल्ली ल' जेबाक बात सेहो भ' रहल अछि।

robotstxt: allowed

filter: keep


text:
सहरसा। 03 जनवरी। अप्पन समीक्षा यात्रा केर दौरान मुख्यमंत्री नीतीश कुमार कैल्हि 4 जनवरी क' सहरसाक दौरा करता। ऐहिक लेल प्रशासनिक तैयारी जोर शोर सँ चैल रहल अछि। अप्पन यात्राक दौरान मुख्यमंत्री सुलिंदाबाद गामक दौरा करथिन। मुख्यमंत्री केँ यात्रा मे कुनु कमी नहि रहे ऐहिक लेल देबाल सभ पर रंग रोगन कराओल जे रहल अछि। कैको जगह सड़क बनाओल जे रहल अछि।
मुख्यमंत्री नीतीश कुमार सहरसाक दौरा केर दौरान सुलिंदाबाद गामक दौरा करता। एहि गाम मे ओ दू घंटा रहता। दिनक 2 बजे एहि गाम पहुँचलाक बाद ओ 4 बजे एता सँ प्रस्थान करता। हुनकर एहि यात्राक दौरान कुनू बातक कमी नहि रहे अधिकारी सभ ऐहिक पूरा ध्यान रैख रहल अछि। कतहुँ शौचालय केर निर्माण भ' रहल अछि तेँ कतहुँ सड़क बनाओल जे रहल अछि। कतहुँ सामाजिक जागरुकता अभियान केर तहत दहेजबंदी आओर बाल बिआह केर विरोध मे नारा लिखल जे रहल अछि।
दरअसल मुख्यमंत्री नीतीश कुमार अप्पन सात निश्चय योजनाक हाल बुझबाक लेल समीक्षा यात्रा पर निकलल छथि। एहि योजना केर वर्तमान मे जे भी हकीकत होय मुदा अधिकारी सभ मुख्यमंत्री केँ एहि दौरा क' देखैत कुनू भी योजना मे कोनो कमी नहि राखे चाहैत अछि।


text:
आब के ?
दलित नेता जगजीवन रामजीक पुत्री आओर केंद्रीय जल संसाधन मंत्री मीरा कुमार जीक नाम लोकसभा अध्यक्ष के लेल तय भs गेल अछि. मीरा कुमार जी लोकसभा अध्यक्ष बनय वाली देश के पहिल महिला होएतिन्ह. मीरा जी के लोकसभा अध्यक्ष बनला सं केंद्रीय मंत्रिमंडल मे बिहार सं जे लs द कs एकटा मंत्री छलीह ओहो हटि जयतीह. यानी बिहार फाका भs जाएत. मंत्रिमंडल बनय सं पहिने लगैत छल जे यूपीए के जीताबय मे जेहि मंत्रालय के सभसं बेसि योगदान रहल ओहि मंत्रालय के मंत्री रघुवंश जी बनल रहता मुदा लालूजी के चक्कर मे ओहो मंत्री नहिं बनि पएलाह. आब त बिहार मे नीतीश जी आओर केंद्र मे बिहार सं जीतल एमपी सभ पर पूरा दारोमदार अछि. जे ओ सभ मंत्रालय के हरकयले रहताह. अपन-अपन इलाका के समस्या के उठाबैत रहताह. विकास के काज मंत्रीजी सभ सं मिलि क बढ़ाबैत रहताह. आब देखु कि होएत अछि.
Webmasters Make $$$
Subscribe to: Post Comments (Atom)


text:
दरभंगा केर रातुका तापमान में ४ फेब्रुअरी स कमी केर उम्मीद कैल जा रहल अछी . अहि अवधी में निउनतम तापमान ६ से १० सेल्सिउस डिग्री रहबाक अनुमान अछि . राजेंद्र कृषि विश्वविदय्लय पूसा केर मौसम बैज्ञानिक डॉक्टर ए सतार केर अनुसार ४ फेब्रुअरी तक पछिया हवा ४ से १२ किल्लोमीटर केर रफ्फ्तार से चलबाक अनुमान अछि . ओ ब्तौलेंन जे की ५ फेब्रुअरी से पुरबा हवा चलबाक से रातुका ठण्ड में कुछ कमी आओत . अहि दौरान आसमान साफ़ रहत आर मौसम सुसक रहत . हुनका अनुसारे अधिकतम तापमान २० से २३ डिग्री सल्सिउस केर बिच रहत .
गुरुवार, 2 फ़रवरी 2012
CHHAR TTARIKH SE AAOT THAND ME KAMI
चार स ठण्ड में आओत कमी आ बहत पछुआ हवा
दरभंगा केर रातुका तापमान में ४ फेब्रुअरी स कमी केर उम्मीद कैल जा रहल अछी . अहि अवधी में निउनतम तापमान ६ से १० सेल्सिउस डिग्री रहबाक अनुमान अछि . राजेंद्र कृषि विश्वविदय्लय पूसा केर मौसम बैज्ञानिक डॉक्टर ए सतार केर अनुसार ४ फेब्रुअरी तक पछिया हवा ४ से १२ किल्लोमीटर केर रफ्फ्तार से चलबाक अनुमान अछि . ओ ब्तौलेंन जे की ५ फेब्रुअरी से पुरबा हवा चलबाक से रातुका ठण्ड में कुछ कमी आओत . अहि दौरान आसमान साफ़ रहत आर मौसम सुसक रहत . हुनका अनुसारे अधिकतम तापमान २० से २३ डिग्री सल्सिउस केर बिच रहत .
दरभंगा केर रातुका तापमान में ४ फेब्रुअरी स कमी केर उम्मीद कैल जा रहल अछी . अहि अवधी में निउनतम तापमान ६ से १० सेल्सिउस डिग्री रहबाक अनुमान अछि . राजेंद्र कृषि विश्वविदय्लय पूसा केर मौसम बैज्ञानिक डॉक्टर ए सतार केर अनुसार ४ फेब्रुअरी तक पछिया हवा ४ से १२ किल्लोमीटर केर रफ्फ्तार से चलबाक अनुमान अछि . ओ ब्तौलेंन जे की ५ फेब्रुअरी से पुरबा हवा चलबाक से रातुका ठण्ड में कुछ कमी आओत . अहि दौरान आसमान साफ़ रहत आर मौसम सुसक रहत . हुनका अनुसारे अधिकतम तापमान २० से २३ डिग्री सल्सिउस केर बिच रहत .
सदस्यता लें टिप्पणियाँ भेजें (Atom)


text:
लिखबा स बेसी मिटाउल गेल बनारस हिंदू विश्वविद्यालय क इतिहास
सुनील कुमार झा जेतबा समृद्ध इतिहास लेल भारत अपना आप मे चिन्हल जाइत अछि ओहि स कहीं ज्यादा एहि गप लेल चिन्हल जाइत अछि जे एहि ठाम क इतिहास कए हरदम तोडि मरोडि कए...
नाला रे मोर कतए गेलैं
जल जमाव पर विशेष - आप बहने को तैयार रहें, क्योंकि हम नहीं बह सकते, दरभंगा के लोगों के लिए नालियों की अपील। कुमुद सिंह / वरूण कुमार दरभंगा। नाला रे मोर कतए गेलैं, कतए...
शिक्षा क मजबूत व्यवस्था आ डराइत सत्ता
उच्च शिक्षा लेल जाहि प्रकार स बिहार मे हंगामा मचल अछि आ केंद्रीय विश्वविद्यालय लेल जाहि प्रकार स राज्य आ केंद्र मे तनाव देखल जा रहल अछि, इ सब सोचबा लेल मजबूर क रहल...
पटना किया बिसरि गेल दरभंगाक उपकार
आधुनिक पटनाक विकास मे दरभंगाक योगदान पर बहुत कम लिखल गेल। सच पूछू त एहि पर लिखले नहि गेल। आइ जखन मिथिला राज्यक मांग तेज अछि त एहि पर चर्च करब जरूरी अछि जे...
खाली आसमान, परती जमीन
करीब 80 साल पहिने जे इलाका हवाई जहाज देखने छल ओ आइ आकाश निहारि रहल अछि मुदा कोनो जहाज ओकर आसमान मे नहि देखा रहल अछि। एहि इलाका क पुरान दस्तावेज आ बूढ-बूढानुष लोक...
आखिर कहिया होएत हमरा अपन धरोहर क चिंता
आइ स सौ वर्ष पूर्व काशी आ कलकत्ता क मध्य गंगा क उत्तरी तट पर कोनो कॉलेज नहि छल। हाई स्कूल क संख्या नगण्य छल। तखन ओहि शिक्षा क घोर अन्धकारच्छन्न युग मे उच्च...
चीनी उद्योग : मिठगर स्मरण, तितगर सच्चाई
एकटा समय छल जखन देश क चीनी उत्पादन क 40 फीसदी चीनी तिरहुत आ बेतिया स अबैत छल, आब इ मुश्किल स 4 फीसदी रहि गेल अछि। आजादी स पहिने एहि इलाका मे 33टा...


text:
सुधा के कामयाबी के कहानी...
आई पेड़ा खाय काल एकाएक सुधा पेड़ा के याद आबि गेल. बिहार सं बाहर सुधा पेड़ा बड़ याद आबैत अछि. ओहन पेड़ा बीच मे इस्कॉन मंदिर के गोविंदा रेस्त्रां मे मिलैत छल मुदा किछ दिन सं ओ बंद अछि. बिहार मे तं एहन हाल अछि जे लोक आब दूध के संग-संग पेड़ा... गुलाब जामुन... रसगुल्ला... आइस-क्रीम... लस्सी... मिस्टी दही... पनीर आओर कलाकन्द जकां कतेक चीज के लेल पूरा के पूरा सुधा पर निर्भर छथिन्ह.
सुधा के सामान शुद्ध आओर स्वादिष्ट के संग नीक क्वॉलिटी वाला रहैत अछि. बिहार मे आई एहन हाल अछि जे सुधा हर घर के लेल जानल-पहचानल नाम बनि गेल अछि. दूध आओर दूध के उत्पाद के लेल तं अहां कहि सकय छी लोक सुधा के आसरे छथिन्ह. सुधा ब्रांड एतेक मजबूत भs गेल अछि कि एकरा ISO 9001: 2000 आओर ISO 15000 के सर्टिफिकेट तक मिलल अछि.
सुधा डेयरी असल मे बिहारक सहकारी दुग्ध उत्पादक संघ... कॉम्फेड के अंग अछि. आओर ई अमूल... मदर डेयरी सं टक्कर ल रहल अछि. सुधा डेयरी के दूध दिल्ली...कोलकाता आओर गुवाहाटी तक भेजल जाएत अछि. आब तं नेपाल सेहो भेजल जाएत. नेपाल डेयरी के संग भेल समझौता के मुताबिक रोज 50 हजार लीटर दूध नेपाल भेजल जाएत. दिल्ली...कोलकाता के जगह नेपाल दूध भेजनाय आसान रहत. किएक त ई बेसि करीब अछि.
ऑपरेशन फ्लड कार्यक्रम के छोट स्तर पर 1972 मे शुरू भेल ई अभियान 1983 मे कॉपरेटिव के रूप लs सुधा डेयरी के रूप मे गाम-गाम मे पहुंचनाय शुरू करि देलक. सहकारी दुग्ध उत्पादक संघ के पहल सं गाम-घर के लोक के लेल रोजगार के एकटा नवका रास्ता खुलल. एकर फायदा आई राज्य के लाखों लोक के मिल रहल अछि. बिहार मे जतय रोजगार के साधन कम अछि...एकरा एकटा वरदान जकां कहि सकय छी.
किएक त हमरा याद अछि 1990-91 सं पहिने जखन गाम मे पढ़य छलहुं तखन पावनि-त्योहार मे दूध के भयंकर कमी भ जाएत छल. दूघ वाला के हफ्ता दस दिन पहिने कहलौं पर कई बेर पूरा दूध नहि मिलैत छल. आओर क्वॉलिटी के तं बाते छोड़ु. गाम-घर मे ई हाल छल...शहर के तं बाते छोडुं. मुदा सुधा के अएला सं ई सभ दूर भेल अछि. आब तं गाम-घर मे दूध वाला के छोड़ि सुधा के गाड़ी के इंतजार होएत अछि.
सुधा डेयरी वाला ऐना करने अछि जे हर कमिश्नरी...जिला मे अपन यूनिट बनौने अछि. ओहि ठामक किसान... गाय...महीस पालय वाला सं सुधा डेयरी के लोक दूध ल जाए छथिन्ह ओकरा सभ के क्वॉलिटी के ध्यान मे राखैत पॉलीपैक दूध आओर दूध सं बनल सामान के वितरण राज्य घर मे कएल जाएत अछि. कही सकय छी जे सुधा किसान आओर ग्राहक के बीच एकटा कड़ी के काज करैत अछि.
पहिने ऐना छल जे गाम के किसान भाई... गाय वाला लोक दूधिया सं औना-पौना दाम पर दूध बेचय लेल मजबूर रहय छलखिन्ह... दूधिया ओहि दूध के बेसि दाम पर हमरा-अहां के बेच बीच मे कमाय काटय छल. मुदा आब दूध उत्पादन...गाय के देखरेख... दूध आओर दोसर उत्पाद के दाम तय करय सभ मे किसान के भागीदारी रहैत अछि. आई एहन हाल अछि जे बिहार के करीब 6 लाख किसान सुधा सं जुड़ल छथिन्ह.
किसान भाई सभ के सेहो एहि सं नियमित कमाई होए छनि. सुधा के तरफ सं हुनका सभ के बराबर प्रशिक्षण सेहो देल जाएत छनि. परिवार के युवा... महिला लेल सेहो कार्यक्रम सभ चलाएल जाएत अछि. जरूरत पड़ला पर दोसर तरहक मदद सेहो देल जाएत अछि. एहन मे लोक कोनो साधन नहि भेलाह पर दू-चारि टा गाय.. भैंस पालि लैत छथि. एहि सं पाई के लेल दोसर के मुंह नहि ताकय पड़य छनि.
हमर ईमेल:-hellomithilaa@gmail.com
Subscribe to: Post Comments (Atom)


text:
पटना। 03 दिसम्बर। देशरत्न डॉ. राजेंद्र प्रसाद केँ 132वीं जयंती पर आय हुनक स्मृति स्थल राजेंद घाट पर श्रद्धांजलि देल गेलन्हि। विदित हो कि आय देश के प्रथम राष्ट्रपति देशरत्न डॉ राजेन्द्र प्रसाद केर 132वीं जयंती मनाओल जे रहल अछि। आजुक दिन सीवान केँ जीरादेई म' डॉ. राजेंद्र प्रसाद केर जन्म भेल छलैन्ह।
132वीं जयंती के अवसर पर आय पटना स्थित हुनकर स्मृति स्थल पर राज्यपाल श्रद्धासुमन अर्पित केलन्हि। हुनका श्रद्धांजलि देबै बला म' प्रदेश कांग्रेस अध्यक्ष व शिक्षा मंत्री अशोक चौधरी आर श्रवण कुमार सेहो शामिल छला। श्रद्धाजलि देबे आबै बला केँ तांता लागल अछि।
डॉ. राजेंद प्रसाद केर जयंती केँ अवसर पर सिवान स्थित हुनकर पैतृक आवास पर सेहो कार्यक्रम आयोजित कायल गेल अछि।


text:
कारोबार के लेल बेहतर शहर कोन ?
बिहार के हालात सुधरि रहल अछि. विकास के रास्ता पर धीरे-धीरे आगां बढ़ि रहल अछि. प्रशासनिक सुधार भs रहल अछि . ई बात आब दुनिया सेहो मानय लागल अछि. कहल त ई जा रहल अछि जे कोनो कारोबार शुरू करय के लेल दिल्ली के बाद पटना देश मे सभस नीक जगह अछि. विश्व बैंक सं जुड़ल अंतरराष्ट्रीय वित्त निगम ( IFC ) ... वाणिज्य मंत्रालय आओर भारतीय उद्योग परिसंघ के एकटा रिपोर्ट मे कहल गेल अछि जे पटना मे कोनो कारोबार करनाय सभस सस्ता अछि. पटना मे बिजनेस करय मे लागत कम आबैत अछि. एहि सं इहो पता चलैत अछि जे बिहार आब औद्योगिक रूप सं सेहो ऊपर आबि रहल अछि.
'भारत मे कारोबार परिचालन 2009' नामक एहि रिपोर्टक मुताबिक अगर अहां कोनो कारोबार शुरू करय चाहैत छी त मुंबई सं बेहतर शहर पटना अछि. एहि रिपोर्ट मे देश के ओहि 17 शहर के चुनल गेल अछि जे कारोबार शुरू करय के लिहाज सं नीक अछि. जयपुर... हैदराबाद आओर भुवनेश्वर के सेहो कारोबार शुरु करये के लेल नीक मानल गेल अछि. ओना सत्रह शहर मे पटना चौदहवां स्थान पर अछि. मुदा चैनई... कोलकाता पटना सं पाछां अछि.
कोनो कारोबार... बिजनेस के शुरू करय मे जे लागत... खर्च आबैत अछि... मंजूरी मे जे समय लगैत अछि... ओकरा संग-संग ठेका के मामला मे सेहो पटना के दोसर ठाम से नीक स्थान देल गेल अछि. नीतीश सरकार के लेल ई रिपोर्ट एकटा मोरल बुस्टर के काज सेहो करत. किएक त रिपोर्ट सं पता चलैत अछि व्यापारी सभ के लेल कारोबारी प्रक्रिया आसान भेल अछि. प्रशासनिक स्तर पर सुधार भेलाह सं हालात बदलल अछि...आ बिहार धीरे-धीरे विकास के मार्ग पर बढ़ि रहल अछि.
रिपोर्ट मे इहो कहल गेल अछि जे मुंबई आओर नोएडा मे कोनो बिजनेस काफी जल्दी शुरू कएल जा सकैत अछि. जखन कि पटना मे बिजनेस शुरू करनाय सभ सं कम खर्चीला अछि... सस्ता पड़ैत अछि. रिपोर्ट के अगर देखल जाए त पता चलत जे लुधियाना... जयपुर आओर नोएडा मे टैक्स के पेमेंट सभस आसान अछि जखन कि चेन्ने... कोलकाता आओर पटना मे कर अदायगी काफी मुश्किल काज अछि.
एहि सभ शहर के रैंकिंग सातटा मानक के आधार पर कएल गेल अछि. जेहि मे कारोबार के शुरुआत... कंस्ट्रक्शन परमिट सं जुड़ल मामला... प्रॉपर्टी केर रजिस्ट्रेशन... कर भुगतान... सीमापार व्यापार... कॉन्ट्रैक्ट एनफोर्समेंट आओर कारोबार बंदी शामिल अछि.
रिपोर्ट के अनुसार सूची मे सभसं ऊपर अछि लुधियाना... कारोबार शुरू करने के लेल लुधियाना सभ दृष्टि सं आगां अछि . रिपोर्ट मे इहो कहल गेल अछि जे पिछला तीन साल मे देश मे कारोबार के माहौल मे काफी बदलाव आएल अछि. पहिले के तुलना मे आब कारोबार करनाय आसान भ गेल अछि. मुदा दोसर देश के तुनला मे भारत अखनो काफी पाछा अछि.
Subscribe to: Post Comments (Atom)


text:
मोकामा। 30 नवम्बर। मोकामा केँ मरांची थाना क्षेत्र म' 16 वर्षीय किशोर केँ पीट पीट क' हत्या करबाक सामना आयल अछि। मरांची थाना शव क' कब्ज़ा म' ल' जांच शुरू क' देना अछि। मामला प्रेम - प्रसंग सँ जुडल अछि आर हत्या के पाछा प्रेम प्रसंगे क' कारण बताओल जे रहल अछि।
प्राप्त सुचना केँ मुताबिक आय भोर अप्पन प्रेमिका सँ भेंट करे गेल नाबालिग क' लड़की केँ घर वला सभ पीट पीट क' अधमरा क' देलन्हि, जाहिसँ बाद म' हुनकर मौत भ' गेलन्हि। एहि घटना से पूरा क्षेत्र म' सनसनी पसैर गेल आर तनाव केर माहौल उतपन्न भ' गेल अछि। घटना पर बाजै सँ लोग सभ कतरा रहल छैथ। ओनाकि पुलिस शव क' कब्ज़ा म' ल' कार्रवाई आर छानबीन शुरू क' देना अछि। लखीसराय केँ पोखरामा निवासी युवक माधव कुमार गाम के व्यापारी प्रद्युम्न सिंह केँ साला छलाह आर एतहि रही केँ पढाई करैत छलाह।


text:
मधुबनी। 22 सितंबर [रोहित यादव]।
बेनीपट्टी बस दुर्घटना पर बेनीपट्टी केँ बर्तमान विधायक श्रीमती भावना झा (मैडम) केर असंवेदनशील हरकत के बाद युवा सभक लगातार सोशल मीडिया पर विरोध हुनका प्रिंट आर इलेक्ट्रॉनिक मीडिया तक ल' गेलनि।
एहि असंवेदनशील हरकत पर कैल्ह साँझ 6 बजे न्यूज इण्डिया पर डिवेट भेल, जाहि म' वर्तमान विधायक आर पूर्व विधायक, बर्तमान विधान पार्षद आर भाजपा (बिहार नॉट मिथिला) केँ बरिष्ठ प्रवक्ता श्री विनोद नारायण झा जी आर मधुबनी सँ समाजसेवी मुकेश पंजियार जी केर बहस क' बड्ड ध्यान सँ देखलहुँ आर सुनलहुँ।
जता एकतरफ मैडम श्रीमती भावना झा जी अप्पन बचाव करैत नजर ऐलीह ओतहि मुकेश पंजियार जी मुद्दा क' बड्ड मजबूती सँ राखला संगे मुद्दा पर अंतिम घरी तक डटल रहला। डिवेट म' जखन बारी आदरणीय विनोद नारायण झा जी केँ एलनि तेँ ओ बड्ड चतुराई सँ भावना जी क' राजनीतिक विरासत केँ चर्चा करि हुनका असंवेदनशील कहैत डिवेट सँ भागैत नज़र अएलाह।
श्री मान क' डर छलैन की चर्चा म' हमरा सँ उपयुक्त घटना म' भागीदारी पर सवाल नै पुइछ लिया कियो। जनाब, अपने क्षेत्र के पूर्व विधायक आर वर्तमान एमएलसी छी, क्षेत्रक जनता केर प्रति अपनेक बहुत किछ कर्त्तव्य बनैत अछि, जाहि केँ निर्वाहन करबा म' अपने पिछले 6 बरख सँ नाकामयाब रहलहुँ। जनता अपने क' एहि नाकामयाबी के कारण सँ अय बेर नकारी देलनि। जाहि के बदला अपने एहि रूपे लोग सभ सँ ल' रहल छी। श्रीमान याद राखी, जतेक असंवेदनशील मैडम छली हुनका सँ रत्ती भरी कम अपनहुँ नै। जाहि प्रकारे अपने एतेक पैघ दुर्घटना सँ खुद क' अलग राखलहुँ निश्चित रूप सँ निंदनीय अछि, घृणित अछि। एहि लापरवाही क' बेनिपट्टी केँ जनता कहियो नै बिसरता।


text:
दिगन्ते श्रूयन्ते ,मदमलिनगण्डा: करटिन: ।करिण्य: कारूण्यास्पदमसमशीला:खलु मृगा: ।
इदानीं लोकेस्मिननुपमाशिखानां पुनरयम् ।नखानां पाण्डित्यं प्रकटयतु कस्मिन्मृगपति: ।
(भामिनी विलास क प्रथम श्लोक )
हमरा मैथिली लेखक लोकनि सँ अनुरोध कि ओ व्यापक परिपेक्ष्य मे लिखथि ,आ हिंदी या कोनो भाषा सँ डरेबा क आवश्यकता नइ छैक ,तहिना हिंदी क गरियेबाक सेहो कोनो आवश्यकता नइ छैक ।रचनात्मकता एकटा वृहद आ विशिष्ट वातावरण मे संभव होइत छैक ,हम सब गोटे ओइ दिसि प्रस्थान करी ।
आ हमर युवा मैथिल लेखक लोकनि सँ अनुरोध कि मौलिक खॉंटी होएबा क भ्रम मे सहजता क त्याग नइ करी । शब्दक चयन करबा मे ई ध्यान रहबाक चाही कि ओकर स्वीकार्यता आ व्यापकता कतेक छैक ।ताहि दुआरे मिथिलाक व्यापक भूगोल ,सामाजिक वैविध्य आ सांस्कृतिक स्तरक ध्यान राखनइ अपरिहार्य ।
समुद्रक दस किलोमीटर नीचा सँ शब्द खोजए वला के बहादुरी क तमगा मिलइ ,मुदा लेखकीय सम्मान दइ वला समाज परम पतित होइत छैक ,मुदा मिथिला मे एहन खराब स्थिति नइ छैक ।विभिन्न गुटवादी समीकरण ,घिनाउज ,राजनीतिक अवमूल्यन ,अशिक्षा आ जेहालतक बावजूद सांस्कृतिक स्तर पर समुन्नयनक आस बॉंकी छैक ।
बिना वैचारिक आधारक साहित्य बहुत अस्थायी आ तदर्थ किस्म क होइछ ,मुदा किछु लेखक ऐ बात के सही परिपेक्ष्य मे नइ स्वीकारैत छथि ,हमर कहब ई जे साहित्य मे विचारधारा क उपस्थिति पानि मे नून जेकां होयबा क चाही नइ कि पानि मे तेल जकां ।पानि मे सहसह करैत तेल ने देखए मे ने स्वाद मे आकर्षक होइत छैक ।तहिना अलंकार आ प्रतीकक उपस्थिति सेहो नियंत्रित आ मर्यादित होयबाक चाही ।
साहित्यक सर्वकालिक आ आधारभूत आवश्यकता 'मौलिकता' छैक ,जे मौलिक छैक ,सएह साहित्य छैक आ जे जतबे मौलिक छैक ओ ततबे साहित्य छैक ।लालित्यक प्रश्न बाद मे उठैत छैक ।आ जे मैथिली मे मौलिक छैक से आरो भाषा लेल मौलिक होयबा क चाही ।ऐ ठाम तुलनात्मक आलोचना क महत्व के हम पुन: स्वीकारैत छी आ मैथिल लेखक बंधु सँ निवेदन करैत छी कि सब तरह सँ मौलिकता क रक्षा करी ।
मौलिकता सँ जुड़ल एकटा आर प्रश्न ई अछि कि शास्त्रक अनुशासन कतेक जरूरी ।शास्त्रक अनुशासन ओतबे जरूरी जत्ते कि साहित्यक पाठकीयता बनल रहए ,ग्राह्यता मे स्वच्छंदता नइ रहए ,यद्यपि अर्थक बहुस्तरीयता वांछनीय अछि ।हमरा ई कहबा मे कोनो संदेह नइ कि शास्त्रक बान्ह तोड़ला क बादे महान साहित्यक रचना कोनो युग मे संभव भेलइ ।
कोनो बड़का काज एकटा व्यापक आ रचनात्मक वर्गक सहयोगक बादे सफल होइत अछि ।हमरा अहॉक रचनात्मकता पर पूरा विश्वास अछि ।अहॉ सभ गोटेक सहयोगे से सिंगरहार फूलेतइ आ एकर सुगंध दुनिया के सब कोना के आनंदित करए ,इएह कामना ।
ऐ ब्लॉग पर सब रचनात्मक व्यक्ति आ सब साहित्यिक विधा क स्वागत अछि ।संगे संग समाजशास्त्रीय आ गंभीर राजनीतिक परिचर्चा क लेल सेहो पर्याप्त जगह अछि ।
अपन रचना ,सुझाव ,टिप्पणी ऐ मेल पता पर भेजु
rabib2010@gmail.com


text:
हम ~ लोक सब संऽ पूछलिएहि कि होइत छैइक ओतय यउ एतेक भीड़ किआक लागल छैइक ?
~ एह नहि बुझलिएहि शशिया गोहाड़ि होइत छैइक !
~ कि होइत छैइक इ शशिया गोहाड़ि ?
~ खतबे जातिक एक विशेष प्रकारक पूजा थिकहि ! ओना हमरा से जे पूछैत छी से जा'क देख ने होइत अछि !
चारु कातक गोलाकार भीड़क बीच मे हुलि कऽ देखैत छी ! एकटा माटिक पीढ़ी बनायल ओहि पर किछु फूल पान सूपारी अक्षत राखल ! चारि पाँच गोटे भाउ खेलाइत छलहि जेना पागल सब करैत रहैत छैइक तहिना !
लाठी बला :- हऽ लेह मूठ्ठी मूनने हमरा दिस बढ़ेलक हम हरबरेलहु मुदा लोक सब कहलक अहाँक भाग बुझू ! आहिरे भाग मे चाउर आ पान छल ! पान झट द खा लेलहु आ अक्षत ओतहि नीचा मऽ - - - -
एकटा जनानी :- देखियो तऽ कनियाँ कऽ झाँहि उठय छहि !
एकटा एलहि लाठी सऽ डॉड़ि झिक देलकहि आ ठार कऽ दोसर ओकरा पर बभूत सगर देह पर छिट देलकहि एकटा ढ़कना मे आगि ओकर चारु कात घूमा देलकहि कहलकहि जोह ठीक भऽ गेलहु ! एकटा गुआर महींस ल'क एलहि इ महींस तीन वरख संऽ - - - ओकरो ओनहिए !
जे अबय सब' क कि कहाँ कहि दैइत छलहि आ लोक संतुष्ट भऽ जाइत छलहि ! हमरा घोर आश्चर्य भ रहल छल
वी०सी०झा"बमबम"
कैथिनियाँ


text:
बिहार के वैशाली जिले के राघोपुर थाना क्षेत्र में शुक्र के राति पंचायत चुनावक हिंसा के लेल तीन टा लोग के मौत भए गेल। बात ओ समय के ये जखन बहरामपुर में मुखिया पद के उम्मीदवार मानिकचंद्र राय अपन समर्थक के संगे प्रचार के लेल निकलल रहे। ओही समय ओतय पहुंचल किछु लोग एकाएक से फाइरिंग शुरू कए देलक जाही में तीन टा लोग के तखने मौत भए गेल।
जाही में योगेन्द्र राय, दिलीप राय आ मदन दास के नाम मृतक में ये अओर चारि टा लोग घायल सेहो भए गेल रहे जिनका पटना मेडिकल कालेज अस्पताल में भारती कैल गेल। पुलिसों मानि रहल ये जे ई गोलीबारी पंचायत चुनाव के लेल ये।
आब जे भेल से भेल मुदा सबसे पैघ सवाल ई ये की अखनो धैर जब हम ई मानि रहल छि की बिहार में विकास के हवा बही रहल ये आ सुशासन के सरकार ये तखन पंचायत चुनाव में भी ई तरह के घटना के लेल के जिम्मेदार ये.....? सवाल ई ये?


text:
गया मे पितृपक्ष मेला शुरू
गया मे पितृपक्ष के मेला शुरू भs गेल अछि. एहिठाम फल्गु नदी के कात मे श्राद्ध आओर तर्पण कएल जाएत अछि. शास्त्र मे मनुष्य केर लेल तीन प्रकार के ऋण बताएल गेल अछि... देवऋण... ऋषिऋण आओर पितृऋण. स्वाध्याय सं ऋषिऋण... यज्ञ सं देवऋण आओर श्राद्ध...तर्पण सं पितृऋण सं मुक्ति मिलैत अछि. एहि तीनु सं मुक्ति बिना व्यक्ति केर कल्याण नहिं होएत अछि. एहि मुक्ति के लेल... मोक्ष केर लेल... गया मे भाद्रपक्ष मास केर शुक्लपक्ष पूर्णिया सं 17 दिन चलय वाला पितृपक्ष मेला शुरू भ गेल अछि. एहि ठाम भोर मे नहा-धुआ कs तर्पण कएल जाइत अछि... फेर श्राद्ध केर पिंडदान कएल जाएत अछि. श्राद्ध केर समाप्ति पर पिंड के या त गाय के खिला देल जाएत अछि या फेर नदी मे बहा देल जाएत अछि. पिंडदान केर बाद भगवान विष्णु गदाघर केर दर्शन कएल जाएत अछि. गया मे श्राद्ध कर्म के दौरान चारि टा काज होएत अछि...हवन...पिंडदान...तर्पण आओर ब्राह्मण भोज. ई सभ काज एहिठामक पंडा सभ कराबैत छथिन्ह. कहल जाइत अछि जे लोक मरि गेल छथिन्ह ओ पितर के लोक जाइ छथिन्ह आओर हुनकर आत्मा केर शांति के लेल... मोक्ष केर लेल श्राद्ध...तर्पण करनाय जरूरी अछि.
पितृपक्ष मेला केर ई स्थान पटना सं करीब सय किलोमीटर दूर अछि. हर साल पितृपक्ष मे एहिठाम भारी मेला लगैत अछि. चूंकि ई मेला गया मे लगैत अछि एहि लेल एहि मेला के स्थानीय लोक सभ गयाजी मेला सेहो कहैत छथिन्ह. ओना त एहिठाम लोग तर्पण... श्राद्ध के लेल साल भर आबैत रहैत छथिन्ह मुदा पितृपक्ष के दिन मे किछ बेसि भीड़ रहैत अछि. मृत्यु के बाद कएल गेल पिंडदान श्राद्ध कर्म मानल जाएत अछि आओर जेहि दिन माता-पिता केर मृत्यु होइ छन्हि ओहि दिन श्राद्ध करनाय के विशेष महत्व अछि. मेला के समय मे सरकार के तरफसं सेहो नीक इंतजाम कएल जाइत अछि. गया जाए- आबए के लेल बस... ट्रेन आ दोसरो गाड़ी के नीक व्यवस्था रहैत अछि. स्पेशल ट्रेन सेहो चलाएल जाइत अछि.
Subscribe to: Post Comments (Atom)


text:
संयुक्त राष्ट्र सङ्घक सदस्य राष्ट्रसभ
संयुक्त राष्ट्र सङ्घमे वर्तमान समयमे १९३ राष्ट्र अपन सदस्यता ग्रहण करि चुकल अछि । सदस्यता प्राप्त कएल प्रत्येक राष्ट्र संयुक्त राष्ट्रक महासभामे अपन प्रतिनिधित्व जनाए सकैत अछि ।[१]
संयुक्त राष्ट्र संघमे कोनो भी नयाँ राष्ट्र सदस्यता पावैक लेल संयुक्त राष्ट्र वडापत्रक अध्याय २ कऽ अनुच्छेद ४ मे भेल व्यवस्था बमोजिम सदस्यता लऽ सकैत अछि :[२]
- संयुक्त राष्ट्र संघ अपन सदस्यता ग्रहण करैलेल सम्पूर्ण राष्ट्रसभक लेल खुल्ला कएल गेल अछि जे राष्ट्र पूर्णरूपसँ शान्तिप्रेमी रहल अछि आ संयुक्त राष्ट्र वडापत्रके मानैक साथ पूर्णरुपसँ व्यवहारमे अपनाए सकैत अछि । साथ संयुक्त राष्ट्रद्वारा कएल निर्णयके मानैलेल कटिबद्ध होइत अछि ।
- संयुक्त राष्ट्रमे सदस्यताक लेल कोनो भी राष्ट्रक प्रवेशक लेल संयुक्त राष्ट्र सुरक्षा परिषदक सिफारिशमे महासभा निर्णय करि सकैत अछि ।
मूलतः मात्र स्वतन्त्र राष्ट्रसभ मात्र सयुक्त राष्ट्र संघक सदस्य बनि सकैत अछि आ वास्तविक रुपमे सब सदस्य स्वतन्त्र राष्ट्र अछि । मुदा संयुक्त राष्ट्रक ४ टा संस्थापक राष्ट्र - बेलारुस, भारत, फिलिपिन्स आ युक्रेन संयुक्त राष्ट्र प्रवेश करैत काल पूर्णरुपसँ स्वतन्त्र नै छल ।
वास्तविक सदस्य[सम्पादन करी]
सदस्य राज्यसभके प्रवेश आ ओ सभसँ सम्बन्धित तिथि नीचा देल गेल तालिकामे अछि ।
सदस्य राष्ट्रसभक स्तम्भक उपरक बटनमे क्लिक करि अपन आधिकारिक पदनाम आ संयुक्त राष्ट्रमे प्रवेश तिथिद्वारा क्रमबद्ध करि सकैत छी ।
सन्दर्भ सामग्रीसभ[सम्पादन करी]
- ↑ "What are Member States?", United Nations।
- ↑ "Charter of the United Nations, Chapter II: Membership", United Nations।
- ↑ "Growth in United Nations membership, 1945–present", United Nations।


text:
बिहार सरकार केँ सात निश्चय मे एक मुख्यमंत्री विद्युत संबंध निश्चय योजना केर तहत एपीएल परिवार क' बिजली कनेक्शन देल जे रहल अछि। केंद्र केर सौभाग्य योजना केर तहत एपीएल परिवार सभकेँ बिजली कनेक्शन भेटत। बिजली कनेक्शन 50 लाख सँ बेसी एपीएल परिवार क' देल जायत। बीपीएल परिवार क' दीनदयाल उपाध्याय ज्योति ग्राम योजना केर तहत कनेक्शन देल जे रहल अछि। ऐहिक तहत लगभग 65 लाख ग्रामीण परिवार क' बिजली कनेक्शन देल जायत। खेती के लेल अलग सँ बैन रहल डेडिकेटेड फीडर केर कारण खेती मे सेहो बिजली केर खपत बेसी होयत। लोग सभमे इलेक्ट्रॉनिक गजट केर उपयोगक बढ़ैत ललक केर कारण बिजली खपत मे हर बरख वृद्धि भ' रहल अछि। केंद्रीय विद्युत प्राधिकरण दिस सँ कायल गेल सर्वे केर मुताबिक बरख 2022 तक बिहार मे 10 हजार मेगावाट सँ बेसी बिजली केर जरूरत पड़त।
अपने क' बता दी बरख 2022 तक 10 हजार मेगावाट सँ बेसी बिजली देबाक लेल ट्रांसमिशन लाइन दुरुस्त होयबाक जरुरत अछि। ऐहिकेँ देखैत सीतामढ़ी, सहरसा आओर गया के चंदौती मे 400/220/123 केवी के ग्रिड सब-स्टेशन बनाओल जायत। रक्सौल मे 200/132/33 केवी के ग्रिड बनत । 220 केवी मे 930 सर्किट किलोमीटर तेँ 132 केवी मे 407 सर्किट किलोमीटर ट्रांसमिशन लाइन बिछाओल जायत। इस मद मे 1409 करोड़ 36 लाख टाका खर्च होयत। जाहिमे 281 करोड़ टाका राज्य योजना सँ खर्च कायल जायत। ओतहि, 400/220/132 केवी मे बख्तियारपुर, नौबतपुर व जक्कनपुर, दानापुर के भुसौला मे 200/33 केवी आओर डुमरांव मे 200/132/33 केवी के ग्रिड-सब स्टेशन बनाओल जायत।
बख्तियारपुर मे ग्रिड बनेबा पर होमै बला खर्च 664 करोड़ मे राज्य सरकार 132 करोड़ खर्च करत। नौबतपुर, जक्कनपुर, भुसौला व डुमरांव के ग्रिड पर होमै बला खर्च 1688 करोड़ मे राज्य सरकार क' मात्र 168 करोड़ खर्च करे पड़त। एहि तरहे कर्मनाशा व कोढ़ा मे 220/132/33 केवी के ग्रिड सब-स्टेशन बनाओल जायत। संगहि 473 सर्किट किलोमीटर ट्रांसमिशन तार बदलल जायत। नौ ग्रिड सब-स्टेशन मे पावर ट्रांसफॉर्मर बदलल जायत। संगहि 220/132 केवी के 260 सर्किट किलोमीटर तार बदलल जायत। एहि पर खर्च होमै बला 1097 करोड़ मे राज्य योजना सँ 219 करोड़ खर्च होयत।


text:
पटना। ट्रैफिक जाम स जूझि रहल बिहार क राजधानी पटना कए नीतीश सरकार गति देबा लेल प्रयासरत अछि। विकल्प मेट्रो रेल कए मानल जा रहल अछि। किछु-कि छु दिल्ली क तर्ज पर। परिकल्पना कए साकार करबाक संभावना क तलाश सेहो शुरू भ चुकल अछि। मामला क अध्ययन क जिम्मेदारी ‘इंफ्रास्ट्रक्चर डेवलपमेंट अथारिटीÓ,बिहार कए सौंपल गेल अछि। केंद्र सरकार 10 लाख स बेसी आबादी वाला शहर मे यातायात व्यवस्था क सुदृढ़ीकरण क लेल राज्य स गंभीर प्रयास करबालेल कहलक अछि। एहि कारण स पटना मे सेहो मेट्रो रेल क संभावना तलाशबाक काज शुरू भ चुकल अछि। पटना क आबादी बीस लाख क आसपास पहुंच रहल अछि। नगर विकास विभाग क समीक्षा क बाद उप मुख्यमंत्री सुशील कुमार मोदी कहला जे शहर क आबादी 20 लाख पहुंचैत-पहुंचैत पटना मे मेट्रो रेल कए धरातल पर उतारि देल जाइत।
राष्ट्रीय शहरी यातायात नीति-2006 क अनुसार, ट्रैफिक जाम क समस्या दूर करबा लेल, निजी गाड़ी क उपयोग कए कम करबा लेल आ शहरी जमीन कए समेकित उपयोग कए बढ़ावा देबा क उद्देश्य स बिहार सेहो राज्य शहरी यातायात नीति क तैयारी शुरू करि देलक अछि। एहि क्रम मे नगर विकास विभाग इफ्रास्ट्रक्चर डेवलपमेंट अथारिटी कए मौजूदा यातायात-व्यवस्था क विभिन्न पहलु क अध्ययन करि कए अपन रिपोर्ट प्रस्तुत करबा लेल कहलक अछि। राज्य क यातायात नीति क आधार इ रिपोर्ट होयत। रिपोर्ट अगिला 30 साल कए ध्यान मे राखिकए तैयार भ रहल अछि।
पटना मे सेहो चलत मेट्रो रेल
पटना। ट्रैफिक जाम स जूझि रहल बिहार क राजधानी पटना कए नीतीश सरकार गति देबा लेल प्रयासरत अछि। विकल्प मेट्रो रेल कए मानल जा रहल अछि। किछु-कि छु दिल्ली क तर्ज पर। परिकल्पना कए साकार करबाक संभावना क तलाश सेहो शुरू भ चुकल अछि। मामला क अध्ययन क जिम्मेदारी ‘इंफ्रास्ट्रक्चर डेवलपमेंट अथारिटीÓ,बिहार कए सौंपल गेल अछि। केंद्र सरकार 10 लाख स बेसी आबादी वाला शहर मे यातायात व्यवस्था क सुदृढ़ीकरण क लेल राज्य स गंभीर प्रयास करबालेल कहलक अछि। एहि कारण स पटना मे सेहो मेट्रो रेल क संभावना तलाशबाक काज शुरू भ चुकल अछि। पटना क आबादी बीस लाख क आसपास पहुंच रहल अछि। नगर विकास विभाग क समीक्षा क बाद उप मुख्यमंत्री सुशील कुमार मोदी कहला जे शहर क आबादी 20 लाख पहुंचैत-पहुंचैत पटना मे मेट्रो रेल कए धरातल पर उतारि देल जाइत।


text:
कटिहार नगर निगम क्षेत्र निवासी अधिवक्ता रेणु तिवारी केँ पुत्री शिल्पी केर चयन तीन बरख पहिने ओएनजीसी अंकलेश्वर, गुजरात म' भेल छल। कटिहार केँ ज्वाहर नवोदय विद्यालय सँ बरख 2006 म' दसवीं केर परिक्षा म' टॉपर रहल शिल्पी केर प्रारंभिक शिक्षा कटिहार म' भेलन्हि।
डीपीएस बोकारो सँ 12वीं केर परीक्षा पास करि शिल्पी बीआईटी सिंदरी म' केमिकल इंजीनियरिंग म' स्नातक केर डिग्री लेलिह आर ओएनजीसी म' बतौर अभियंता शिल्पी केर चयन भेलन्हि।
एहिसेँ पहिने शिल्पी के भाई सौरभ आनंद 2008 म' सेना म' चयनित भ' राष्ट्रपति सँ पुरस्कार प्राप्त क' चुकल छैथ। आब शिल्पी केर एहि उपलब्धि पर हुनकर पिता वाईएन तिवारी आर माता रेणु तिवारी समेत परिजन व कटिहारवासी गौरवान्वित छैथ।
अपने क' बता दी, टेरिटोरियल आर्मी यानी प्रादेशिक सेना क' देश म' जरूरत पड़ला पर रक्षा काज म' लगाओल जायत अछि।


text:
अलाबामा
अलबामा संयुक्त राज्य अमेरिकाके एक राज्य छी । ई संयुक्त राज्य अमेरिकाक दक्षिण क्षेत्रमे अवस्थित एक राज्य छी। ई राज्यक सीमा उत्तरमे टेनेसी, दक्षिण पूर्वमे फ्लोरिडा, दक्षिणमे मेक्सिकोक खाडी, पूर्वमे जर्जिया आ पश्चिममे मिसिसिपीसंंग जोडिएल अछि। अलबामा आकारक आधारमे संयुक्त राज्य अमेरिकाक ३०अम पैग तथा जनसंख्याक आधारमे २३ अम पैग(सन् २००६मे लगभग ४६ लाख जनसंख्या) राज्य छी।
अमेरिकी गृह युद्ध सँ दोसर विश्वयुद्ध धरि, अलबामा आरो दक्षिणी राज्यसभ सरह आर्थिक चुनौतिसभक सामना केलक। द्वितीय विश्व युद्ध पश्चात अलबामा राज्यक अर्थव्यवस्थामे महत्वपूर्ण सुधार भेल आ ई राज्य उत्पादन, खनिज निष्कर्षण, कृषि क्षेत्रमे बहुत फड्को मारल । शिक्षा आ प्रविधिक रूपमे , आ एकाधिक सैन्य प्रतिष्ठानक विस्तार, मुख्य रूपसँ अमेरिकी सेना आ अमेरिकी वायुसेनासँ ई प्रसिद्ध भेल । राज्य एयरोस्पेस, शिक्षा, स्वास्थ्य रेख देख निवेश केने अछि, आ बैंकिंग, आ विभिन्न ऑटोमोबाइल विनिर्माण, खनिज निष्कर्षण, इस्पात उत्पादन आ निर्माण सहित भारी उद्योगक कार्य होएत अछि।
अलबामाके "येल्लो हम्मर" राज्य कहै चिनैत अछि। जे राज्य चरक नाम सेहो छी। अलबामा देगचाक हार्ट'क रूपमे जानैत अछि। राज्य वृक्ष बडी पट्टी पाइन छी आ राज्य फूल कमीलया छी। अलबामाक राजधानी मोंटगोमरी छी, आ जनसंख्याक हिसाबसँ सबसँ पैग सहर बर्मिंघम छी। कुलभूमि क्षेत्रसँ सबसँ पैग सहर हुन्त्विल्ली छी। सबसँ पुरानो सहर मोबाइल छी ।


text:
कैल्ह पटना केर अधिकतम तापमान 22.4 डिग्री व न्यूनतम तापमान 11.2 डिग्री छल। फिलहाल पटना के लोअर लेबर मे तेज पूर्वा हवा चलबाक कारण नमी आयल अछि, जे पूरा बिहार मे पसरल अछि। एहि कारण न्यूनतम तापमान मे बढ़ोतरी भेल अछि आर एखन अहिना रहबाक संभावना अछि।
राजधानी मे अचानक भेल बारिश से 350वां प्रकाशोत्सव मे शामिल होयबाक लेल आयल लोग सभ के कनिकाल लेल परेशानी केर सामना करे पड़लन्हि। पटना के गांधी मैदान, कंगन घाट आर बाइपास इलाके मे टेंट सिटी केर निर्माण कायल गेल अछि।
मौसम विभाग अप्पन वेबसाइट पर 2 दिनो धरी एहि प्रकार के मौसम रहबाक सूचना जारी केना अछि।


text:
बोकारो। जगन्नाथ मिश्र क कृपा स मैथिली बिहार क द्वितीय राज्यभाषा त नहि बनि सकल, मुदा शिबू सोरेन मैथिली कए झारखंड क द्वितीय राज्यभाषा क दर्जा देबा क एलान केलथि अछि। झारखंड क मुख्यमंत्री शिबू सोरेन कहलथि जे मैथिली क संग-संग बांग्ला, संथाली आ भोजपुरी कए द्वितीय राजभाषा क दर्जा देल जाएत। एकरा लेल प्रक्रिया प्रारंभ करि देल गेल अछि। शिबू नववर्ष पर अपन आवास पर पत्रकार स गप करैत छलाह। मुख्यमंत्री कहलथि जे चिरिया माइंस लीज राज्य क बाहर क कंपनी कए नहि देल जाएत। माइंस क लेल बोकारो इस्पात संयंत्र प्रबंधन स सकारात्मक गप भ रहल अछि।
मुख्य पृष्ठ समाचार मैथिली बनत झारखंड क द्वितीय राज्यभाषा


text:
अनुमंडल पदाधिकारी द्वारा सराय पोखड़ि केर स्थायी सफाई केर आदेश देल गेल छल मुदा नगर परिषद सड़क आओर पोखड़ि के इर्दगिर्द सफाई क' रहल अछि। लोग सभक कहब अछि कि कब्जाधारी सभक नगर परिषद सँ तालमेल अछि एहि लेल ओ सभ वरीय पदाधिकारी सभक आदेश के सेहो अवहेलना क' रहल अछि। सराय पोखड़ि केँ साफ सफाई आओर सौंदर्यीकरण केँ काज एहि सभ कारण सँ रुकल अछि।
गौरतलब अछि कि नगर युवा मंच केर प्रयास सँ एहि विवादित पोखड़ि केँ सफाई काज शुरू भेल अछि। भलही काज अस्थिर - अस्थिर भ' रहल अछि मुदा उम्मीदक एक किरण उभरल अछि। युवा नगर मंच के प्रतिनिधि कहलनि कि नगरवासी सभक सहयोग सँ शहर के सभ तालाब क' अतिक्रमणमुक्त करी साफ- सफाई के काज शुरू कायल जायत। आब देखबाक ई अछि कि सराय पोखड़ि केर साफ सफाई आओर सौंदर्यीकरण के ई ख्वाब पुरा होयत अछि वा नहि।


text:
दरभंगा सं कीर्ति आजाद
भारतीय जनता पार्टी...बीजेपी दरभंगा लोक सभा क्षेत्र सं कीर्ति आजाद के फेर सं उम्मीदवार घोषित कएलक. ओना पार्टी हिनका एहिबेर दिल्ली सं लड़ाबय के चाहैत छल . मुदा दरभंगा के लs क कीर्ति जी... संजय झा जी आओर विजय जीके बीच पार्टी कीर्ति जीके टिकट देनाय नीक बुझलक. कीर्ति आजाद जी एहि सं पहिने दरभंगा सं जीत चुकल छथिन्ह. मुदा स्थानीय लोक सं हिनका ओतेक लगाव नहिं रहय छनि. दरभंगा सं नीक हिनका दिल्लीए लगैत छनि. देखिऔ एहि बेर कि होएत छनि. दरभंगा सं दिल्ली के संसद भवन जाए छथि कि नहिं? ओना मिथिला के देखल जाए त बीजेपी के ओर सं उम्मीदवार के फाइनल लिस्ट एहि तरहे अछि:
पूर्वी चम्पारण सं राधा मोहन सिंह... मधुबनी सं हुकुमदेव नारायण यादव... अररिया सं प्रदीप सिंह गंगे... कटिहार सं निखिल चौधरी ... पूर्णिया सं उदय सिंह... भागलपुर सं सैयद शाहनवाज हुसैन आओर दरभंगा सं कीर्ति आजाद.
Subscribe to: Post Comments (Atom)


text:
शक्ति पुराण केँ अनुसार माहामाया सती केर मृत शरीर ल'क' भगवान शिव पागल जोका ब्रह्मांड म' घुमैत छलाह। एहि सँ होय बला प्रलय केर आशंका क' देखैत भगवान विष्णु द्वारा माहामाया केर मृत शरीर क' अप्पन सुदर्शन सँ 52 भाग म' विभक्त क' देल गेल छल। सती केँ शरीरक जे हिस्सा धरातल पर जाहिठाम गिरल ओहि क' सिद्ध पीठ केर रूप म' प्रसिद्धि भेटल। महिषी उग्रतारा स्थान केँ संबंध म' एहेन मान्यता अछि कि सती केर बायां नेत्र भाग एतहि गिरल छल।
मान्यता इयो अछि कि ऋषि वशिष्ठ उग्रतप केर बदौलत भगवती क' प्रसन्न केलन्हि। हुनक प्रथम साधक केर एहि कठिन साधना केर कारण सँ भगवती वशिष्ठ अाराधिता उग्रतारा केर नाम सँ जानल जायत छथि। उग्रतारा नाम केर पाछा एक मान्यता इयो अछि कि माता अप्पन भक्त सभक उग्र सँ उग्र व्याधि सभक नाश करैत छथि। जिस कारण भक्त सभ द्वारा हुनका उग्रतारा नाम देल गेलन्हि।
महिषी म' मैया भगवती तीनों स्वरूप उग्रतारा, नील सरस्वती एवं एकजटा रूप म' विद्यमान छथि। एहेन मान्यता अछि कि बिना उग्रतारा केर आदेश सँ तंत्र सिद्धि पूरा नै होयत अछि। इये कारण अछि कि तंत्र साधना करै बला लोग एहिठाम अवश्य आबैत छैथ।


text:
नमस्कार मैथिलजन
नमस्कार मैथिलजन,
.
कालि दिनांक १४ नवंबर के नोयडा, सेक्टर-७१ में सामूहिक समा-चकेबा विसर्जन संग साँस्कृतिक कार्यक्रम में “मैथिल मंच” के तरफ सँ “मिथिला पेंटिंग” के प्रदर्शनी के आयोजन कयल गेल छल श्रीमती इन्दू झा के नेतृत्व में । किछु कारणवस इन्दू दीदी स्वयं उपस्थित नहि भय सकली त हमसब हुनका मार्गदर्शन में कार्यक्रम पूर्ण कयलौं।
.
“मिथिला पेंटिंग” संग “मैथिली साहित्य”, “मैथिली गीत-संगीतक कैसेट” आ “मिथिला गृह उद्योग” के लाजवाब मैथिल सामग्री के सेहो स्टाल लगायल गेल मंच के सौजन्य सँ।
.
“मैथिल मंच” के एहि प्रयास के सबलोक बहुत प्रोत्साहन कयला आ विशेषकर जहन सबके एहि बातक पता चललनि जे एक दिन में “मैथिल मंच” के तरफ सँ एहन कार्यक्रम देश में तीन जगह पटना, धनबाद आ नोयडा में एकसंग भय रहल अछि त सबगोटे के चेहरा पर आश्चर्यक आ प्रसन्नताक भावना देखि संतोष भेल।
सतत “मिथिला पेंटिंग” में नव प्रयोग हेतु मंच के कलाकार सबके बहुते-बहुते आशीर्वाद भेटलनि श्रेष्ठजन द्वारा।
.
श्री सुनील पवन जी, आयोजक विश्वंभर ठाकुर आ रतीश कु. रमणजी के हार्दिक आभार आयोजन में आमंत्रित करय लेल । “मैथिल मंच” के उत्तरप्रदेश संयोजक श्री राजेश झाजी के धन्यवाद जे हमर सबके “मिथिला पेंटिंग प्रदर्शनी” के सफल बनाबय लेल पुरजोर मेहनत कयलथि।
श्री विकास कु. मिश्र आ श्री विवेक कु. मिश्र जी के धन्यवाद जे लगातार ७ घंटा स्टाल सम्हारि लोक सबके “मैथिल मंच” के बारे में परिचित करेलथि आ आयोजन सफल बनेलथि।
.
मित्रगण, आहाँ सबके स्नेह आ आशीर्वाद एहिना बनल रहय आ हमसब एहिना अपन भाई-बहिन सबके सहयोग करैत रही ई माँ जानकी सँ प्रार्थना।
.
.
जय मिथिला
जय जय मैथिल


text:
दरभंगा । मैथिल विद्वान आओर ललित नारायण मिथिला विश्वविद्यालय के पूर्व कुलपति डॉ उमानाथ झाजी आब एहि दुनिया मे नहि रहलाह। सोम दिन हुनकर निधन भ गेल। डॉ उमानाथ झा जीक जन्म 1 जनवरी, 1923 के मधुबनी जिला के महरैल गाम मे भेल छल। साहित्यकार, कथाकार उमानाथ जी ललित नारायण मिथिला विश्वविद्यालय में अंग्रेजी के विभागाध्यक्ष क संग-संग 1981 स 1983 धरि प्रो वीसी सेहो रहलाह। हुनकर अंतिम संस्कार सतीस्थान मे बागमती नदी कात मे भेल। हुनकर ज्येष्टï पूत्र अरविंद सुंदर झा हुनका मुखाग्नि देलथि। डॉ साहेब कइटा पोथी क रचनाक संग-संग कई टा पोथी आ पत्रिकाक संपादन सेहो केने छथि। हुनकर रचना मे अतीत ( कथा संग्रह 1984 ), मैथिली नवीन साहित्य, इंद्रधनुष , विद्यापति गीतशती (संपादन), किम अधिकम, बीतल दिन आ बिसरल लोक शामिल अछि। अतीत के लेल उमानाथ बाबू कए 1987 मे साहित्य अकादमी पुरस्कार सेहो भेटल छल। उमानााि बाबूक निधन क समाद सुनि पूरा मिथिला मे शोक क लहर अछि आओर विद्वानक कहब अछि जे इ मैथिली साहित्य क एकटा युगक अंत अछि।
मुख्य पृष्ठ समाचार उमानाथ बाबू नहि रहलाह


text:
Home » Archives by category » News » Politics (Page 3)
मिथिला लेल राष्ट्रीय राजनीतिक दल केँ सेहो त्यागि देबः विमलजी
सहरसा, नवम्बर ४, २०१६. मैथिली जिन्दाबाद!! महानगरक जीवनशैली आ चकाचौंध केँ त्यागि अपन मातृभूमि मिथिला केँ आबाद करबाक संकल्प सँ उच्च सरकारी पदाधिकारीक पद समेत त्यागि राजनीति केर नव पारी शुरु कएनिहार मैथिल सपुत विमलकान्त झा विमलजी मिथिला राज्य निर्माण सेनाक आगामी राष्ट्रीय अधिवेशन केँ पूर्ण समर्थन देबाक घोषणा कएलनि अछि। मैथिली जिन्दाबाद सँ बात […]
मिथिला राज्य निर्माणार्थ सघन जनसम्पर्क अभियानः मिरानिसे
दरभंगा, अक्टूबर २५, २०१६. मैथिली जिन्दाबाद!! पहिल बेर दरभंगाक हर प्रखंड स्तर पर जनसम्पर्क मार्फत जन-जन मे अपन स्वराज्य मिथिला राज्य केर संघर्ष केँ तीव्रता प्रदान करबाक लेल सघन अभियान चलायल गेल अछि। सोसल मीडिया या देशक राजधानी आ महानगर मे मैथिल जनमानसक बीच ई मुद्दा खूब चलैत अछि, मुदा धरातल पर रहनिहार केँ एहि […]
मिथिला राज्य लेल जन्तर-मन्तर पर हल्लाबोल भेल
दिल्ली, सितम्बर २५, २०१६. मैथिली जिन्दाबाद!! मिथिला राज्य वास्ते हल्लाबोल कार्यक्रम शानदार, सफल आ जानदार – रोहित यादव, युवा नेता, अखिल भारतीय मिथिला पार्टी 25 सितम्बर 2016 क् श्री बीरबल यादव केर नेतृत्व मे आयोजित मिथिला राज्य हल्लाबोल रैली सफल, शानदार ओ जानदार रहल। मंच केर अध्यक्षता वरिष्ठ मिथिलाराज्य आंदोलनी मनोज झा केलैन्ह, मंच संचालन केर […]
अखिल भारतीय मिथिला पार्टी द्वारा जन्तर-मन्तर पर हल्ला बोल रैली
नई दिल्ली, सितम्बर २५, २०१६. मैथिली जिन्दाबाद!! आइ दिल्लीक जंतर मंतर पर अलग मिथिला राज्य लेल ‘हल्ला बोल रैली’क आयोजन भ रहल अछि। जाहि के नेतृत्व अखिल भारतीय मिथिला पार्टीक नेता विनोद कु यादव “बीरबल” कय रहल छथि। रैली केँ सफल बनेबाक लेल बीरबल लगातार एक महीना सँ दिल्लीक कोणे-कोण जनसम्पर्क कएलनि। खासकय ओहि आम […]
नेपालक प्रधानमंत्री प्रचंड चारि दिनक औपचारिक भारत यात्रा पर
काठमान्डु, १५ सितम्बर, २०१६. मैथिली जिन्दाबाद!! हालहि नवनिर्वाचित नेपालक प्रधानमंत्री पुष्प कमल दाहाल प्रचंड केर आइ सँ चारि दिनक भारत भ्रमण आरम्भ भेल अछि। आइ भिनसरे ११ः३० बजेक आरएनए २०५ एयरक्राफ्ट मे १२५ जनक नेपाली प्रतिनिधि टोलीक संग प्रधानमंत्री काठमान्डुक त्रिभुवन अन्तर्राष्ट्रीय विमानस्थल सँ भारतक राजधानी दिल्ली दिस प्रस्थान केलनि अछि। नेपाली प्रधानमंत्री प्रचण्ड भारतीय […]
बाढि सँ नोकसानी पर नीतीश-मोदी भेंटः तरे-तरे किछु आरो खिचड़ी पाकल
दिल्ली, अगस्त ३१, २०१६. मैथिली जिन्दाबाद!! पैछला सप्ताह बिहारक मुख्यमंत्री नीतीश कुमार दिल्ली पहुँचिकय प्रधानमंत्री नरेन्द्र मोदी संग भेंटघांट करैत बाढि सँ भेल नोकसानी पर विस्तृत जानकारी करौलनि। एहि नोकसान केर भरपाई करबाक लेल केन्द्र सँ अतिरिक्त सहयोग हेतु निवेदन कएलनि। प्रधानमंत्री मोदी द्वारा सहयोगक वचन सेहो देल गेल। जनसत्ताक खबैर मुताबिक नीतीश कुमार प्रधानमंत्री नरेंद्र […]
सम्पर्क-समन्वय सँ संगठन आ संगठन सँ राज्यः लक्ष्मी ना. मेहता
फारबिसगंज, अगस्त २९, २०१६. मैथिली जिन्दाबाद!! मिथिला राज्य निर्माण सेना द्वारा विभिन्न जिला मे संचालित सम्पर्क अभियान सुरसंड (सीतामढी) सँ होएत मुजफ्फरपुर, समस्तीपुर, बेगुसराय, दरभंगा, मधुबनी, सहरसा, सुपौल, मधेपुरा, फारबिसगंज, अररिया, पुर्णिया ओ कटिहार धरिक यात्रा पैछला ६ अगस्त सँ २८ अगस्त धरि मे निरंतरता मे राखि सकल अछि – ई जानकारी सम्पर्क अभियानक नायक […]
समस्तीपुर सँ हस्ताक्षर अभियान होयत शुरुः अभामिपा
बिभास चौधरी, मुम्बई। अगस्त २६, २०१६. मैथिली जिन्दाबाद!! मिथिला युवा परिषद केर तरफ सँ रोहित यादव आम अपील करैत कहलैन अछि जे आमजन लेल काएल जा रहल कुनो प्रयास तखने सफल होइत छैक जखन प्रयास केनिहारक संग आमजन सेहो देथिन्ह। “अखिल भारतीय मिथिला पार्टी” एकटा मिथिलावादी राजनितिक दल अछि जेकरा उप्पर “जन-जागरण के संग संग जन-कल्याण” […]
आदर्श मिथिला पार्टीक नवनियुक्त प्रदेश संयोजक आशीष मिश्र
सिमरिया, अगस्त २३, २०१६. मैथिली जिन्दाबाद!! आशीष कुमार मिश्र के आदर्श मिथिला पार्टी के प्रदेश संयोजक नियुक्त केल गेल! दिनांक 20/08/2016 कऽ सिमरिया घाट पर श्री चिदात्मन जी महाराज के सान्निध्य मे आदर्श मिथिला पार्टी के राष्ट्रीय अध्यक्ष श्री सुधीर नाथ मिश्र केर अध्यक्षता मे आदर्श मिथिला पार्टी द्वारा एक महत्वपूर्ण बैसार आयोजित छल। एहि […]
मिथिला राज्यक वास्ते कानपुरक मैथिल द्वारा नीतीशकेँ ज्ञापन
कानपुर, अगस्त ८, २०१६. मैथिली जिन्दाबाद!! मिथिलांचल महासभा उत्तर प्रदेश, कानपुर केर प्रवक्ता तथा मिथिला राज्य निर्माण सेनाक वरिष्ठ सल्लाहकार श्री अनिल झा बिहार केर मुख्यमंत्री तथा जदयू नेता नीतीश कुमार केँ मिथिला राज्यक मांग सम्बन्धी एकटा ज्ञापन सौंपलनि। बकौल झा परसु दिनांक ६ अगस्त केँ बिहारक मुख्यमंत्री श्री नीतीश कुमार जी कानपुर आयल रहैथ। हुनका मिथिलांचल […]


text:
शीर्षक पढैते देरी पाठक लोकनि एकर रचियता के निराशावादी घोषित कए देताह आ फतवा देताह जे समाज के एहन -एहन वकतव्य सँ दूर रहबाक चाही।मुदा हमरा बुझने पाठक लोकनि अगुता गेल छथि,आ हम कहबनि जे अगुताथि जुनि। मुदा इहो एकटा सुपरिचित तथ्य थिक जे लोक के जतेक उपदेश दिऔक ओ ओतबे तागति सँ ओकर उन्टा काज करत।मुदा तैओ हम कहबनि जे अगुताथि जुनि आ ता धरि नहि अगुताथि जा धरि शीर्षक पूर्ण वाक्य नहि भए जाए।आब अहाँ सभ टाँग अड़ाएब जे शीर्षक त अपना आप मे पूर्ण छैहे तखन अहाँ एकरा अपूर्ण कोना कहैत छिऐक ? मुदा नहि, कोनो वस्तु बाहर सँ पूर्ण होइतो भीतर सँ अपूर्ण होइत छैक। इहए गप्प एहि शीर्षकक संग छैक। अच्छा आब हम अपन विद्वताक दाबी छोड़ी आ आ अहाँ सभ के पूर्ण वाक्य के दर्शन कराबी - "अन्हार पर इजोतक कहिऒ विजय नहि, सरकार पर जनताक कोनो धाख नहि"।
मैथिली साहित्य मे बहुत रास बिडंबना छैक, प्रवंचना छैक, वंदना छैक अर्थात सभ किछु छैक मुदा तीन गोट वस्तु के छोड़ि--
१) मैथिली मे व्यंग प्रचुर मात्रा (गुण एवं परिमाण) मे नहि लिखाइत अछि,
२) जँ झोंक- झाँक मे लिखाइतो छैक त स्तरीय आलोचना नहि होइत छैक ,
३) आ जँ भगवान भरोसे स्तरीय आलोचना अबितो छैक त हरिमोहन झा के शिखर मानि सभ के भुट्टा बना देल जाइत छैक ।
एहि तीन टा के छोड़ि एकटा आर महान बिडंबना छैक जे आलोचक आलोचना करताह फल्लाँ बाबूक अथवा हुनक कृति के मुदा समुच्चा मैथिली अलोचना मे हरिमोहन बाबू तेना ने घोसिआएल रहता जे पाठक एहन आलोचना के हरिमोहने बाबूक आलोचना बूझैत छथि।
आलोचनाक स्तर पर मैथिली व्यंग मे रुपकांत ठाकुर एकटा बिसरल नाम थिक। एकर पुष्टि 2003 मे साहित्य अकादेमी द्वारा प्रकाशित पोथी "मैथिली कथाक विकास" मे प्रो. विद्यापति झा द्वारा लिखित लेख "मैथिली कथा साहित्य मे हास्य-व्यंग" पढ़ि होइत अछि। प्रो.झा पृष्ठ 168 पर 1963 सँ 1967क मध्य प्रकाशित हास्य-व्यंगक व्यौरा दैत रुपकांत ठाकुरक मात्र 6 गोट कथाक चर्च कएलथि अछि ( किछु आलोचक मात्र इएह लीखि कात भए गेलाह जे रुपकांत ठाकुर सेहो नीक व्यंग लिखैत छथि ) ।एहि के अतिरिक्त ने 1963 सँ पहिनेक मे हुनक व्यौरा मे हुनक नाम छन्हि ने 1967क पछाति। अर्थात रुपकांत ठाकुर मात्र 6 गोट हास्य-व्यंगक रचना कए सकलाह। जखन की वास्तविकता अछि जे रुपकांत ठाकुर 1930 मे जन्म-ग्रहण कए 1960क लगीच रचनारत भेलाह एवं 1972 मे मृत्यु के प्राप्त भेलाह। कुल मिला कए ठाकुरजी मात्र बारह बर्ख मे अनेक असंकलित कथा एवं लेख के छोड़ि हुनक पाँच गोट पोथी प्रकाशित छन्हि--1) मोमक नाक (व्यंग संग्रह)
2) धूकल केरा (व्यंग संग्रह)
3) लगाम (नाटक)
4) वचन वैष्णव (नाटक)
5) नहला पर दहला (उपन्यास)। मात्र बारह बर्ख मे एतेक रचना आ उल्लेख मात्र 6 गोट कथाक।
आब अहाँ सभ के थोड़ेक-थोड़ शीर्षकक अर्थ लागए लागल हएत। मुदा अहाँ सभ घबराउ जुनि । इ शीर्षक ठाकुरेजीक रचना सँ लेल गेल अछि। मतलब जे लेखक भविष्यक संकेत कए गेल छथि।
आब किछु गप्प करी मैथली व्यंग मे राजनीतिक व्यंग पर। कोन चिड़ियाक नाम छैक राजनीतिक व्यंगइ हमरा जनैत मैथिली व्यंगकार नहि जनैत छथि। ओना व्यंग केकरा कहल जाइत छैक सेहो बूझब कठिन। हमरा जनैत मैथिली मे 93% व्यंग लिखल जाइत छैक मुदा 93% आलोचक ओकरा हास्य मानि आलोचना करैत छथि। सभ व्यंगकार ओहीक मारल छथि, चाहे शिखर-पुरुष हरिमोहन बाबू होथि वा रुपकांत ठाकुर। सुच्चा व्यंग लिखला पछातिओ हरिमोहन बाबू कहेलाह हास्य-व्यंग सम्राट। अर्थात हास्यकार पहिने आ व्यंगकार बाद मे। बाद बाँकी 7% हास्य लिखाइत अछि जकर प्रतिनिधि छथि पं. चन्द्रनाथ मिश्र "अमर" ।
हँ त फेर आबी हम राजनीतिक व्यंग पर। हमरा जनैत जाहि व्यंग मे अपन समकालीन अथवा पूर्वकालिक राजनीति, शासन-व्यवस्था, ओकर संचालक आदि पर निशाना साधल गेल हो ओकरा राजनीतिक व्यंग कहाल जाइए। ओना इ अकादमिक परिभाषा नहि अछि।
त फेर हम अहाँ सभ के रुपकांत ठाकुर लग लए चली, आ हुनक एक गोट पोथीक परिचय करा हुनक राजनीतिक चेतना के देखाबी। जाहि पोथी सँ हम अहाँ के परिचय कराएब ओकर नाम छैक "मोमक नाक"। एहि व्यंग-संग्रह मे नौ गोट कथा थिक। परिचय शुरु करेबा सँ पहिनहि कहि दी जे इ कोनो जरुरी नहि छैक जे हम अहाँ के नओ कथा कहब आ ने जरूरी छैक जे संग्रहक पहिल कथा सँ हम शुरू करी। इ निर्णय हमर व्यत्तिगत अछि आ अहाँ एहि सँ सहमत भइओ सकैत छी आ नहिओ भए सकैत छी। हँ त हम शुरू करी संग्रहक अंतिम कथा "मर्द माने की" सँ। जेना की शीर्षके सँ बुझाइत छैक लेखक अवस्स एहि मे मर्दक परिभाषा देने हेथिन्ह। से सत्ते, लेखक जखन शुरुए मे कहैत छथिन्ह जे " लोटा ल' क' घरवालीक लहटगर देह पर गदागद ढोल बजौनिहार एहन सुपुरुष कत' भेटत?"। त सभ अर्थ स्पष्ट भए जाइत छैक। मुदा लेखक एतबे सँ संतुष्ट नहि भए आगू कहैत छथि " मर्द माने कमौआ, आ कमौआ माने वियाहल,आ वियाहल माने बुड़िबक आ बुड़िबक माने बड़द"। सुच्चा मैथिल अभिव्यत्ति। एखनो अर्थात 2009 धरि मैथिल समाजक इ धारणा छैक जे कमौए मर्द होइत अछि, आ जहाँ कहीं कोनो मर्द देखाइ पड़ल लोक ओकर विआह करबाइए कए छोरैए। आ जहाँ धरि गप्प रहल बियाहल माने बुड़िबक से त हम नहि कहब मुदा बुड़िबक माने बड़द अवश्य होइत छैक। खाली खटनाइ सँ मतलब। अधिकारक प्रति निरपेक्ष। आब हम एहि सँ बेसी नहि कहब एहि कथाक प्रसंग। बस एतबे सँ लेखकक चेतनाक अनुमान कए लिअ।
"ठोकल ठक्क" मे लेखक ओहन भातिज आ जमाएक दर्शन कराबैत छथि जनिकर काजे छन्हि कमीशन खाएब आ एहि लेल ओ अपन पित्ती एवं ससुरो के नहि छोड़ैत छथिन्ह। आ जँ एही कथाक माध्यमे अहाँ तात्कालीन रजनीतिक देखए चाहब त रुपकांत एना देखेताह-"सरकार पर जनताक कोनो धाख नहि"। अर्थात बेशर्म, निर्लज्ज, हेहर,थेथर सरकार।
भारतक समकालीन विकास जँ अहाँ देखबाक इच्छा होइत हो त रुपकांत ओहो देखेताह। कनेक पढ़ू "जय गंगा जी" जतए रेलगाड़ी के बढैत देखि लेखक टिप्पणी करैत छथि-"कांग्रेसी नेता जकाँ लोक के अपन पेट मे राखि क' ओकर सुख-दुख अथवा उन्नति-अवनति के बिसरि गाड़ी मात्र आगू बढब जनैत छल। अपना बले नहि कोइला आ पानिक बलें। परन्तु पवदान पर चढ़ल यात्री कतऽ छलाह?" ई सवाल जतेक भयावह लेखकक समय मे छल ततबे भयावह एखनो अछि। लेखक सरकारक डपोरशंखी योजनाक लतखुर्दन एही कथा मे करैत छथि-" कोन टीसन केखन बितलैक से मोन राखब पंचवर्षीय योजना सभ मे उन्नतिक कागजी आकड़ा मोन राखब थिक"।
बेसी प्रशंसात्मक उद्धरण देब हमरा अभीष्ट नहि मुदा तैओ एकटा उद्धरण देबा सँ हम अपना के रोकि नहि पाबि रहल छी। एही संग्रहक दोसर कथा थिक "फूजल ऊक"।बेसी अपन वक्तव्य नहि कहि उद्धरण सुनाबी-"मात्र सुधारवादी दृष्टि रखला मात्र सँ सुधार कथमपि नहि भए सकैछ"। जँ लेखकक भावना के बचबैत हम लिखी जे "प्रगतिशील विचार लिखला मात्र सँ प्रगतिशीलता कथमपि नहि आबि सकैछ" त इ स्पष्ट भए जाएत जे रुपकांत कतए व्यंग कए रहल छथिन्ह आ केकरा पर कए रहल छथिन्ह।
ठाकुर जी एकपक्षीय व्यंगकार नहि छथि। ओ दूनू पक्ष के हूट सँ मानसिक आ बूट सँ शारिरिक प्रताड़ाना दैत छथिन्ह। तकर प्रमाण ओ एहि संग्रहक पहिल कथा जे पोथीक नामो छैक अर्थात " मोमक नाक" मे देखेलैन्ह अछि। हुनकहिं शब्द मे " आजुक युग मे भला आदमीक परिभाषा उनटि गेल छैक। जनता जनता अछि जे से सभ मोमक नाक जकाँ लुजबुज। जखन जाहि दिस नफगर रहै छैक तिम्हरे लोक घूमि जाइछ" स्वतंत्रे भारत नहि हमरा विचारे जम्बूदीपक जनता सँ लए कए एखुनका भारतीय जनताक चारित्रिक विशेषता ई उद्धरण देखबैत अछि। आ एतेक देखेलाक पछातिओ आलोचक रुपकांतक नाम बिसरि गेल छथि।
भने आलोचक नाम बिसरि गेलखिन्ह मुदा पाठकक मोन मे एखनो धरि रुपकांत ठाकुरक रचना खचित छैन्ह। हमरा जनैत कोनो लेखकक प्रथम आ अंतिम सफलता इएह छैक। आ रुपकांत इ सफलता अपन रचनाक माध्यमें प्राप्त केलन्हि ताहि मे संदेह नहि।विदेह ई पत्रिकामे http://www.videha.co.in/ पर पूर्वप्रकाशित।


text:
ककर बनत सरकार ?
16 तारीख...शनि दिन. दोपहर तक पता चलि जाएत जे जनता महाराज के फैसला कि छैन ? आब जखन कि जनादेश आबय वाला अछि आओर सभ टीवी... अखबार के जे अखन धरि एक्जिट पोल आएल अछि ओहि सं त कोनो पार्टी के पूर्ण बहुमत नहिं देखा रहल अछि. एहन हाल मे क्षेत्रीय आओर छोट-मोट दल के पूछ बढ़ि गेल अछि. कांग्रेस आओर बीजेपी दुनु जादुई आंकड़ा के जुटाबय मे लागल अछि. एहि क्रम मे एहन भ रहल अछि जे चुनाव प्रचार के दौरान जे पार्टी एक दोसरा के खिलाफ जे से नहिं कहय वाला आब एक दोसरा के पटाबयs मे लगि गेल छथि. अपन बिहार के देखु. आरजेडी...एलजेपी आओर समाजवादी पार्टी प्रचार मे कांग्रेस के कि नहिं कहलक. कोनो कसर बाकि नहिं रखलक. जवाब मे कांग्रेस सेहो लालू पर कसगर प्रहार कएलक. मुदा आब जखन देखा रहल अछि जे असगरे सरकार नहिं बनत त फेर सभ के मान मनौवल जारी अछि. एक दोसरा सं मेल-मुलाकात जारी अछि. आओर हम तुम्हारे हैं सनम वाला राग गाबि रहल छथि. लालूजी आओर पासवान जी... के संग मुलायमजी सेहो कहय छथिन्ह जे हम यूपीए के संग छी. शरद पवार सेहो अपन जोड़-तोड़ मे लागल छथि. सोचय छथि कांग्रेस के सरकार नहिं बनला पर ओ शिवसेना आओर वामदल के मदद सं पीएम बनि सकय छथि. त्रिशंकु लोकसभा के स्थिति मे वामदल के समर्थन निर्णायक भ सकैत अछि. मुदा फैसला आबय सं पहिने कि कहल जाए. अगर एक्जिट पोट एतेक सटीक रहैत त फेर चुनाव के जरूरते नहिं पड़ैत. लोक एक्जिट पोल सं पता लगा लैत कि ककर सरकार बनि रहल अछि. मुदा ऐना नहिं होएत अछि. गुप्त मतदान के इहे त खुबी अछि . मतदाता ककरो राजा बना सकैत अछि. असली किंग मेकर के भूमिका मे त वोटरे छथि. हुनकर पेटार खुलय दिअउ, सब साफ भ जाएत. एहनो भ सकैत अछि जे यूपीए आ एनडीए मे सं कोनो के बहुमत मिलि जाए. अखन किछ नहिं कहल जा सकय अछि. इंतजार करू आओर ई बताउ जे अहां के कि लगैत अछि. ककर सरकार बनत ?
Subscribe to: Post Comments (Atom)


text:
क्षमायाचना...
काल्हि प्रेसक्लब मे पुष्कर पुष्प जी आओर अमरेश झा जी सं गप होएत छल. गप के क्रम मे हेलो मिथिलाक बारे मे बात होए लागल... पुष्कर जी कहलाह जे अहांक हेलो मिथिला मे जे फ्रेंडफाइंडर के विज्ञापन लागल अछि... ओहि पर राति मे कहिओ-कहिओ खराब फोटो आबि जाइत अछि. ई सुनि हम सन्न रहि गेलहुं.
अमरेश जी सेहो कहलाह जे हां भैया एहन तं अछि. हम कहलएन्हि... तं पहिने किएक नहि बतएलौं... तं हुनकर कहनाय छलन्हि जे हमरा लागल जे जखन अहां खुद लगौने छी तं अहांके पता होएत...आ फेर कोई ब्लॉग हैक कs लेने होएत. तखन हम कहलएन्हि कि तखनो बतएबाक चाह छल.
ई सुनाला के बाद प्रेस क्लब मे मोन नहि लागल... सीधा डेरा पर भागलौं आ सभ सं पहिने हेलो मिथिला... मस्त गाने आओर मुस्कुराहट पर सं फ्रेंडफाइंडरक सभ लिंक हटएलौं. एहि के कारण अहां सभ के जे कष्ट भेल होएत... ओकरा क्षमा करैत... सभ किछ बिसरि फेर सं पहिनहि जकां अपन स्नेह दैत रहबय.
असल मे आई-काल्हि ऑर्कुट... फेसबुक... हाई 5...फ्रेंडफाइंडर तरहक कइटा नेटवर्किंग साइट अछि... ओहि मे हमरा फ्रेंडफाइंडर विज्ञापनक लिंक हाथ लागल तं लगा देलौं. जेहि सं कि ब्लॉग किछ भरल-भरल लागय... नीक सेहो लागय... मुदा पु्ष्कर जी आओर अमरेश जीक बात सुनि हमरा बड़ ग्लानि भेल...आओर लागल जे अगर आओर लोक सभ देखने होताह तं कि सोचताह. ई सभ एकदम सं अनजाना मे भेल अछि. आओर हमर नजर कहिओ ओहन तरहक खराब फोटो पर नहि गेल. नहि तं एहन गप नहि होएल रहैत.
एकटा बात आओर हेलो मिथिला अहां सभक...सभ मैथिलsक मंच अछि... ई एहन दलान अछि जतय हम सभ अपन सुख-दुख बांटय छी... अपन मोनक भड़ास निकालय छी...अपन गाम-घरक गप राखय छी... मिथिला-मैथिलीक विकासक बात करय छी. एहन मे हेलो मिथिलाक... हमरा अहां सभक संग चाही. आगां सं अगर अहां सभ के हेलो मिथिला मे कोनो चीज अपन मिथिलाक संस्कृति...अपन गाम-घरक माहौल के खिलाफ लगय तं जरूर कहब. हमरा मेल करब.. फोन करब. पोस्ट पर कमेंट करब.
हमर तं कोशिश अछि जे अहां सभ सं सदिखन सम्पर्क बनल रहय. अहां सभ सेहो किछ वक्त हेलो मिथिलाक लेल निकालबाक कोशिश करिऔ. एकरे संग इहो आग्रह जे अपन गाम घरक बारे मे कोनो खबर होए...पावनि त्योहार होए... कोनो तरहक फोटो होए... फिल्म होए हमरा भेज देल करु हम ओकरा हेलो मिथिला पर जरूर राखब.
जय मिथिला... जय मैथिली
हमर ईमेल:-hellomithilaa@gmail.com
Subscribe to: Post Comments (Atom)


text:
Blog
परमात्माक पुरुषवाचक सभ स्वरुप अनादि ,अबिनाशिनी ,अनिवर्चनीय,सर्वशक्तिमयी ,परमेश्वरी ,आद्या महाशक्ति भगवती गोसाउनिक स्वरुप थिक |एही शक्ति सँ ब्रह्मादि देवताक अवतरण ...
Read More
Read More
मैथिल समाज जन्मक पूर्वे सँ मृत्यु धरि विभिन्न प्रकारक संस्कार सँ संस्कारित भऽ मानव धर्म पालनक संग संग मोक्ष प्राप्तिक ...
Read More
Read More
मिथिला नगरी मुंगेर जिले के गंगा तट पर बसे घोरघट गांव में 12 अक्टूबर 1934 को महात्मा गांधी के कदम ...
Read More
Read More
बसैटी अभिलेख- पूणियाँमे श्रीनगर लग मिथिलाक्षरक ई अभिलेख मिथिलाक पहिल महिला शासक रानी इद्रावतीक राज्यकालक वर्णन करैत अछि। एकर आधार ...
Read More
Read More
चौर आनि एहन निम्न तस्तरी नुमा भूमि जाहि पर सालो भरि आ अधिकांश समय जल भरल रहैत छैक) चौर – ...
Read More
Read More
मिथिला प्रकृतिपूजक संस्कृति रहल अछि। ई इलाका शाक्त साम्प्रादाय क इलाका रहल अछि। जे साम्प्रदाय सबसे पहिने महिलाक महत्व कए ...
Read More
Read More
भाव-भेस भासा जनिक, अवनति ओ मलान। दे’ा तथा जाति अछि, जग मे मृतक समान।। जय मिथिला, जय मैथिल, जय मैथिली ...
Read More
Read More
लगभग १९म शतक धरि कियो भद्रजन उघार माथेँ घर सँ बहराइत नहि छलाह ।विभिन्न देश , क्षेत्र आ समाज मे ...
Read More
Read More
मैथिली लोकगीतक संसार स्त्रीगणक संसार थिक। पुरुष पक्षक भूमिका गीत निर्माणक आओर किछु गीतक गायन तक सिमित अछि। मैथिलानी एक ...
Read More
Read More
17 अप्रैल 1874 को समस्तीपुर से तिरहुत रेलवे की पहली ट्रेन दरभंगा पहुंची थी। वैसे तिरहुत रेलवे का सफर सोनपुर ...
Read More
Read More


text:
डीएसपी दिलनवाज अहमद कहलनि कि लालू महतो के घर म' आय भोर जखन चाय बनैत छल तेँ चायपत्ती खत्म भ' गेल छल। ऐहिक बाद लालू महतो के पत्नी बगल के दुकान पर चायपत्ती आने चल गेली। एहि बीच लालू महतो के सात बरखक बेटी गुड़िया कुमारी कागज के पुड़िया म' राखल फोरेड नामक कीटनाशक जाहिक रंग चायपत्ती जोका छल, ओहिके चायपत्ती बुझी चाय म' खसा देली।
एहि चाय क' पीला सँ 11 बरखक प्रकाश कुमार, 7 बरखक अर्चना कुमारी, दुखन महतो आओर रामस्वरूप महतो के मौत भ' गेलनि। एक महिला उर्मिला देवी गम्भीर अवस्था म' इलाजरत छथि। पुलिस फिलहाल पूरा मामला के जांच क' रहल अछि।


text:
पिछ्ला किछ दिन सँ बाजार म' दस टकिया सिक्का केँ लेनदेन पर अघोषित प्रतिबंध जोका लागल अछि। सभ सिक्का असली अछि। एहि सँ संबंधित बैंक अधिकारि सभक बयान आर आरबीआइ केर गाइडलाइन सेहो लोग सभ पर असर नहि डैल पाइब रहल अछि। नहि तेँ ग्राहक से दोकानदार आसानी सँ दस केर सिक्का लैत अछि नहिये दोकानदार से ग्राहक।
ऐना में कैको जगह पर चतुर दुकानदार सभ कम दाम पर दस केँ सिक्का ल' रहल छैथ।
असल म' दोकानदार सभ ई बुइझ गेल छैथ कि मार्केट म' मौजूद दस के सभ सिक्का असली अछि पर ओ सगरे पसरल अफवाह केर नाजायज फायदा उठा रहल छैथ। ओना एखन धरी आधिकारिक तौर पर कुनु भी व्यक्ति बैंक या पुलिस लग सिक्का नहि लेबाक शिकायत दर्ज नहि करोना छैथ। आश्चर्य इ कि आम लोग जिनका लग किछ सिक्का छैन्ह ओहो एहि के कम दाम म' बेच क' खुश भ' रहल छैथ।
स्थिति एहेन कि रिजर्व बैंक क' एडवायजरी जारी करे पड़ल कि सभ सिक्का असली अछि। एकर बाद सोशल साइट पर आरबीआइ के गाइडलाइन केर संग दस टकिया सिक्का के तस्वीर वायरल करेबाक कोशिश कायल जे रहल अछि। सभ लोकनि सँ आग्रह अछि जे कुनु तरहक अफवाह केर शिकार बैने सँ बची। किएक जे दस टकिया सभ सिक्का असली अछि।


text:
आय सोमवार दिन अदालत संकेत देलन्हि कि 13 बीजेपी नेता आओर आन हिंदूवादी संगठन के नेता सभक 1992 के बाबरी विध्वंस मामला मे षडयंत्र केर आरोपी बनाओल जे सकैत अछि। सुप्रीम कोर्ट ई संकेत सीबीआई केर ओहि याचिका पर सुनवाई केर दौरान देलन्हि जाहिमे इलाहाबाद हाई कोर्ट के फैसला के चुनौती देल गेल छल। साल 2010 मे हाई कोर्ट, बीजेपी नेता एलके आडवाणी, मुरली मनोहर जोशी, उमा भारती, कल्याण सिंह सहित आन नेता सभके आपराधिक षडयंत्र केर आरोप सँ मुक्त क' देना छल। एहि नेता सभमे विश्व हिंदू परिषद के नेता सेहो शामिल अछि।
सुप्रीम कोर्ट सीबीआई क' ई सुझाव सेहो देलन्हि कि ओ रायबरेली आओर लखनऊ मे चैल रहल मामल सभ पर ध्यान दैथ। कोर्ट कहलनि कि मामला केर सुनवाई लखनऊ मे होयत। अपने के बता दी कि 6 दिसंबर 1992 के जखन बाबरी विध्वंस भेल छल, ओहि समय कल्याण सिंह उत्तर प्रदेश के मुख्यमंत्री छलाह। कल्याण सिंह फिलहाल राजस्थान के राज्यपाल छैथ। बाबरी विध्वंस के बाद देशभरी मे दंगा भड़ैक गेल छल, जाहिमे बहुतो रास लोकक जान सेहो गेल छल।
हिंदूवादी संगठन विवादित स्थल पर राम मंदिर बनेबाक मांग करैत आइब रहल अछि। केंद्र केर सत्ताधारी बीजेपी सेहो एहिके कैको बरख से अपन घोषणापत्र मे शामिल करैत रहल अछि। आयोध्या मे राम मंदिर निर्माण के मामला सेहोसुप्रीम कोर्ट मे लंबित अछि।


text:
पटना। गुजरल साल क उपलब्धि मे पथ निर्माण विभाग सिर्फ निर्माण क किलोमीटर नहि गिन रहल अछि, बल्कि ओहि स अलग आ आगू क क्रियाकलाप कए प्रमुखता स रखि रहल अछि। एहि क्रम मे ई-टेंडरिंग, सड़क क निर्माण क लेल बिहार राज्य पथ विकास निगम क गठन आ पटना मे भारतीय रोड कांग्रेस क प्लैटिनम जुबली सत्र क आयोजन क विशेष रूप स गिनल जा रहल अछि। गप अगर राज्य उच्च पथ क कएल जाए त 2009 एहि दृष्टिकोण स सेहो पथ निर्माण विभाग क लेल उपलब्धि भरल रहल। नवघोषित राज्य उच्च पथ मे स 820 किमी सड़क कए एशियन डेवलपमेंट बैंक क सहायता स दू लेन मे तब्दील करबाक लेल संवेदक क काज आवंटित करि देल गेल। किलोमीटर क रूप मे उपलब्धि देखल जाए त 2417.14 किमी सड़क क निर्माण भेल, जखन कि ठीक एहि स पहिने क वर्ष मे 1913.19 किमी सड़क क निर्माण कएल गेल छल।
2009 कए पथ निर्माण विभाग कई टा महत्वपूर्ण परियोजना क सैद्धांतिक सहमति क लल सेहो याद करि रहल अछि। पटना-गया-बोधगया आ गया-राजगीर-बिहारशरीफ सड़क कए जापान बैंक ऑफ इंटरनेशनल कारपोरेशन क वित्तीय सहायता स फोर लेन मे उन्नयन करबाक लेल सैद्धांतिक सहमति भेटल। महात्मा गांधी सेतु क मरम्मत क लेल सेहो केंद्र स सहमति भेटल।
पुल सेक्टर मे सेहो 2009 मे काफी उपलब्धि रहल। बिहार राज्य पुल निर्माण निगम एहि वर्ष मे 259 टा पुल क निर्माण करउलक। एहि वर्ष मे कटौंझा पुल (सीतामढ़ी), डुब्बाघाट पुल (सीतामढ़ी), झौआघाट पुल (कटिहार), लाभा पुल (कटिहार), कंकड़बाग फ्लाईओवर, वीर कुंवर सिंह सेतु (आरा) पुल कए शुरू कएल गेल। एहि वर्ष मे निगम क टर्नओवर 768 करोड़ टका भ गेल, जखन कि पिछला साल एकर टर्नओवर 417.48 करोड़ टका छल।
विकास क बाट क सबूत बनल सड़क
पटना। गुजरल साल क उपलब्धि मे पथ निर्माण विभाग सिर्फ निर्माण क किलोमीटर नहि गिन रहल अछि, बल्कि ओहि स अलग आ आगू क क्रियाकलाप कए प्रमुखता स रखि रहल अछि। एहि क्रम मे ई-टेंडरिंग, सड़क क निर्माण क लेल बिहार राज्य पथ विकास निगम क गठन आ पटना मे भारतीय रोड कांग्रेस क प्लैटिनम जुबली सत्र क आयोजन क विशेष रूप स गिनल जा रहल अछि। गप अगर राज्य उच्च पथ क कएल जाए त 2009 एहि दृष्टिकोण स सेहो पथ निर्माण विभाग क लेल उपलब्धि भरल रहल। नवघोषित राज्य उच्च पथ मे स 820 किमी सड़क कए एशियन डेवलपमेंट बैंक क सहायता स दू लेन मे तब्दील करबाक लेल संवेदक क काज आवंटित करि देल गेल। किलोमीटर क रूप मे उपलब्धि देखल जाए त 2417.14 किमी सड़क क निर्माण भेल, जखन कि ठीक एहि स पहिने क वर्ष मे 1913.19 किमी सड़क क निर्माण कएल गेल छल।


text: सूरीनाम गणराज्य दक्षिण अमरीका महाद्वीप उत्तरमे स्थित रहल एक देश छी। सूरीनाम पूर्व मे फ्रेन्च गुयाना आ पश्चिमी गयाना स्थित अछि। देशक दक्षिणी सीमा ब्राजील आ उत्तरी सीमा आन्ध्र महासागर सँ मिलैत अछि । देशक मरोविजने आ कोरंतिज नदी पर फ्रेन्च गुयाना आ गयानासँ धुर दक्षिण मे मिलैवाल सीमा विवादास्पद छी। सूरीनाम दक्षिण अमरीकका क्षेत्रफल आ आबादी क हिसाबसँ सबसँ छोटा संप्रभु देश छी। एकर राजधानी पारामारिबो छी। ई पश्चिमी गोलार्ध पर एकलौता डच भाषी क्षेत्र छी, जे नीदरलैंड राजशाहीक हिस्सा नै अछि। सूरीनामक समाज बहुसांस्कृतिक अछि, जेहिमे अलग-अलग जाति, भाषा आ धर्म वाला लोग निवास करैत अछि। देशक एक चौथाई जनता प्रति दिन २ डलरसँ कम पर जीवनयापन करैत अछि।


text:
अपने क' बता दी कि उत्तर बिहार क' बाढ़िक विभीषिका सँ बचेबाक लेल बनल बागमती परियोजना म' आठ करोड़ टक्का के गबन भेल अछि। परियोजनाक तहत मुजफ्फरपुर के औराई आर कटरा प्रखंड के 39 गाम म' 16 एकड़ जमीन केर अधिग्रहण तटबंध निर्माण लेल कायल गेल अछि, जाहि म' दुनु प्रखंडक सैंकड़ो परिवार विस्थापित भेलथि। भू-अर्जन केर काज गंडक परियोजना के तहत भेल अछि। जाहि म' किसान सँ अर्जित जमीन के मुआवजा भूगतान म' भाड़ी गड़बरी कायल गेल अछि। विभाग के इंजीनियर, कर्मचारी आर अमीन केर मिलीभगत सँ आठ करोड़ टक्का राशि केर भुगतान असली भू-धारी के बदला गलत लोग क' देल गेलनि।
किछ एहनो किसान छैथ जिनकर संबंधी सभ फर्जी कागजात पेश करि राशि उठा लेलन्हि। एता धरी की एकहि मकानाक लेल पिता आर पुत्र दुनु मुआवजा उठौलनि अछि। एहि सभक बिच एखनहुँ बेघर भेल सैंकड़ो असली भूधारी मुआवजा लेल दफ्तर केर चक्कर काटी रहल छैथ। एहि मामला क' मनोज कुमार डीएम के जनता दरबार म' उठेलनि आर मो. एकराम आरटीआई सँ सूचना एकत्रित करि केँ सीएम के दरबार म' उठेलनि। उपर के आदेश पर जखन उच्चाधिकारि सभक समिति द्वारा जांच कायल गेल तेँ ई घपला उजागर भेल।


text:
गोरखालैन्ड केर मांग आ औचित्य, मिथिलाक जनमानस लेल अनुकरणीय
विचार
– राजन झा
अपन संस्कृति आ भाषा कतेक प्यारा होय छै से दार्जिलिंग के रहनिहार गोरखा जे नेपाली भाषी छथि, हुनका से मैथिल सब के सीख लेनाय परम आवश्यक अछि। दार्जिलिंग जे पश्चिम बंगालक एकटा बहुत ही छोटा हिस्सा छैक आर जे अपन प्राकृतिक सौंदर्यता के कारण देश विदेशक पर्यटक के आकर्षणक केंद्र अछि से आय काल्हि आन्दोलनक हिंसा सँ जरि रहल य। राज्य सरकार द्वारा आंदोलन करय वाला नेताक घर पर छापा पैड़ रहल छै। ई हिंसा में बहुत रास लोकक जान जा चुकल अछि। ई हालातक कारण हम सब इतिहास से एखन धरि के विश्लेषण क के समझय के कोशिश क रहल छी। देश में बहुत बेर भाषाक आधार पर राज्यक विभाजन भेल छल। 1960 से एकर सुरुआत भेल जखन मराठी बाजे बला के महारष्ट्र आ गुजराती बाजे बला क्षेत्र के गुजरात बनाओल गेल। एकर बाद हरियाणा, झारखंड, छत्तीसगढ़, आ तेलंगाना सहित बहुत रास राज्य बनाओल गेल। किछु के आधार भाषा त किछ के आधार आर्थिक पिछड़ापन छल। ओतहि दार्जिलिंग के सिक्किम में विलय केर मांग या एक अलग राज्यक यथा गोरखालैंड केर माँग पुरान अछि।
इतिहास केर अध्ययन करय सँ पता चलय अछि की दार्जिलिंग पर्वतीय क्षेत्र सिक्कीमक हिस्सा रहल छल। 1841 ईस्वी तक दार्जिलिंग सिक्किम केँ लगान दैत रहल छल। बाद में अंग्रेज दार्जिलिंग केँ सिक्किम सँ अलग कय केँ बंगालक हिस्सा बना देलक। तखने सऽ दार्जिलिंग पश्चिम बंगालक हिस्सा अछि।
भारत में राज्यक गठन छेत्रक संस्कृति खास क के भाषाई सांस्कृतिक आधार पर होयत रहल छल मुदा दार्जिलिंग केँ पश्चिम बंगाल के साथ मिलाकय ओकर गोरखाली संस्कृति केँ पश्चिम बंगाल केर साथ मिलाकय खत्म कयल जा रहल अछि । ई अहिना अछि जेना हमर मिथिला क्षेत्र केँ अन्य भाषाई क्षेत्रक संग मिलाकय मिथिलाक संस्कृति आ मैथिली भाषा केँ खत्म कयल जा रहल अछि।
पश्चिम बंगाल केर मुख्यमंत्री द्वारा हाल में 10वीं तक केर शिक्षा बंगला में अनिवार्य करि देनाइ वर्तमान हिंसा भड़कबाक आ एक बेर फेर सँ गोरखालैन्ड अलग राज्यक मुद्दा प्रकाश मे एबाक सबसँ पैघ उदहारण अछि।
1865 ईस्वी मे जखन अंग्रेज दार्जिलिंग में चाय केर बागान शुरू केलक त बहुत रास मजदुर एतय काम करय लेल आयल छल। बगल मे नेपाल आ पहाड़क शृंखला रहबाक कारण गोरखाली मूलक नेपालीभाषी लोक एतय बेसी रहय लागल। आजादीक बाद भारत और नेपाल में शांति आर दोस्तीक खातीर 1950 केर समझौता कयल गेल। सुगौली संधिक परिणाम अनुसार लगभग १८६० मे नेपाल-भारतक सीमा विभाजन भेलाक बाद ई हिस्सा भारत में आबि गेल। आजादीक बादहि सँ एतुका गोरखाली मूलक लोक सब अलग राज्यक मांग लगातार करैत आबैत रहल अछि। बंगाली आ गोरखक संस्कृति एक दोसर सँ अलग हेबाक कारण ई आंदोलन केँ बल भेटल।
गोरखालैंड माँगक सुरुआत सबसँ पहिने गोरखा लिब्रेशन फ्रंट केर सुभाष घीसिंग केने रहथि। पहिल बेर 1980 में घीसिंग गोरखालैंड नाम देलखिन। एकर बाद काफी हिंसा हेबाक कारण सँ पश्चिम बंगाल केर तत्कालीन राज्य सरकार गोरखा हिल कौंसिल बनेबाक लेल राजी भेल छल । घीसिंग केर लीडरशिप में अगला 20 साल तक ओतय शांति बनल रहल लेकिन विमल गुरुंग केर उभरलाक बाद हालत बदतर भ गेल । गोरखा लिब्रेशन फ्रंट से अलग भ विमल गुरुंग गोरखालैंड के मांग फेर सँ तेज भ गेल।
जाहि हिस्सा लय केँ गोरखालैंड बनेबाक मांग कयल जा रहल अछि ओकर कुल एरिया 6246 वर्ग km अछि। ओतय के लोग गोरखा नेपाली भाषा बाजय छै। आंदोलनकारी चाहैत अछि जे केंद्र सरकार गोरखालैंड बना कय ओकरा सभ केँ अपन संस्कृति केँ सुरक्षित करय के मौका देथि। मुदा राजनीति मे सक्रिय पक्ष गोरखालैंड केँ नेपालक साथ जाय के डर सँ अलग राज्य बनेबा सँ कतराएत प्रतीत होएत अछि।
मुदा एकटा सवाल ईहो अछि जे जतय के लोक भारतीय सीमा पर अपन शौर्य लेल जानल जाएत अछि ओय क्षेत्रक लोक पर अपन देशक साथ छोड़य के शंका करनाय उचित अछि की? की हुनका सभ केँ अपन संस्कृतिक संरक्षण करबाक अधिकार नय अछि? नव भाषा सीखनाय कतहु सँ गलत नहि अछि, मुदा कोनो भाषा केँ जबरदस्ती थोपबाक बात पूर्णरूपेण गलत अछि। किछु लोक एहि आन्दोलनक तूलना कश्मीर सँ करैत आछि मुदा हमरा अनुसारे दुहुक तुलना नहि कयल जा सकैत अछि, कियाक तऽ कश्मीर घाटीक आंदोलन करयबला सब धर्मान्धता सँ ग्रसित भऽ कय पाकिस्तानक झंडा लहरबैत अछि; मुदा गोरखालैंड केर मांग केनिहार भारतक राष्ट्रीय ध्वज लय केँ सड़क पर निकलल अछि। ओ बस एतबहि चाहैथ अछि जे केंद्र सरकारक कनिक सहयोग सँ ओकर संस्कृति बचि जाय आ ओकर मूल अस्तित्व बचल रहैक।
2011 में गोरखालैंड एडमिनिस्ट्रेटिव कौन्सिलक समझौता केंद्र , राज्य आ जीजेएम के बीच भेल छल जाहि में बहुत रास बिभाग एहि कौंसिल केँ देबाक बात भेल छल, जेना शिक्षा आ संस्कृति सहित विकास लेल जरुरी बिभाग – मुदा ईहो एकटा कागजी समझौता बनि कय रहि गेल अछि। जकर परिणामस्वरूप आ बंगाली थोपबाक कारण ई हिंसाक दौर सुरु भेल अछि। जीटीए द्वारा बजायल गेल बंदक दौरान हिंसाक कड़ाई सँ कुचलल गेल आ ई बात सेहो सही अछि की लोकतंत्र में हिंसाक कुनु जगह नहि मुदा कियो अपन संस्कृति केँ बचेबाक लेल अलग प्रदेशक माँग करैत बंदक आह्वान करय छै आ आम जनता ओकर साथ दय छै त प्रदेश सरकार गोली कियाक चलौतैक?


text:
बताओल जे रहल अछि कि पीड़िता अप्पन चचेरी बहिन संग मंदिर सँ पूजा करि लौटैत छली। एहि दरमियान हुनका हुनक बहिन अप्पन घर ल गेलीह। घर पहुँचलाक बाद पीड़िता केँ चचेरा भाई पीड़ित केँ घर म' बंद करि दुष्कर्मक करबाक प्रयास केलन्हि। विरोध करला पर पीड़िता केँ बेरहमी सँ पिटल गेल।
अप्पन इज्जत बचेबाक लेल पीड़िता जोर - जोर सँ मदद लेल चिकरलीह। पीड़िताक चिकरब सुइन हुनकर चाची आर गामक लोग सब आइब हुनकर इज्जत बचेलन्हि।
आरोपी भाई मौक़ा सँ भागवा मेँ सफल भेलाह। एहि मामला मेँ पीड़िता केँ बयान पर पुलिस मामला दर्ज करि आरोपी भाई केँ तलास क' रहल अछि।


text:
५ जुलाई २००४ केँ'भालसरिक गाछ'- मैथिली जालवृत्तसँ प्रारम्भ इंटरनेटपर मैथिलीक प्रथम उपस्थितिक यात्रा विदेह- प्रथम मैथिली पाक्षिक ई पत्रिका धरि पहुँचल अछि,जे http://www.videha.co.in/ पर ई प्रकाशित होइत अछि। आब 'भालसरिक गाछ' जालवृत्त 'विदेह' ई-पत्रिकाक प्रवक्ताक संग मैथिली भाषाक जालवृत्तक एग्रीगेटरक रूपमे प्रयुक्त भऽ रहल अछि। विदेह ई-पत्रिका ISSN 2229-547X VIDEHA
Monday, September 07, 2009
की हमरा लोकनि सभ्य नहि होयबाक लेल अभिशप्त छी?
काल्हि दिल्ली केर एलटीजी सभागार मे आयोजित कार्यक्रम मे जातिवादक एतेक घिनौन आ निर्लज्ज प्रदर्शन देखलहुं, जकरा बाद एहि तरहक तथाकथित सांस्कृतिक कार्यक्रम सब मे जयबाक कोनो उत्साह संभवतः आब भविष्य मे नहि होयत. मिथिलांगनक नाम पर जाहि अश्लील ढंग सँ ओहिठाम कायस्थांगन केर प्रर्दशन चलि रहल छल, से अत्यंत निराशाजनक छल। एहि संस्था केर पत्रिका, वेबसाइट सब ठाम लालदास, लाभ, मल्लिक, दास आ कर्ण जीक अलावा और कोनो जी नामो लेबाक लेल नहि छलाह। मंच पर होइत उदघोषणाक अनुसार मैथिली मे मात्र दू गोट साहित्यकार गणनीय छथि-ब्रजकिशोर वर्मा मणिपद्म आ श्रीमती शेफालिका वर्मा। एकर अलावा जँ जातियो धरि ओ सीमित रहितथि तँ हुनका उपेन्द्र दोषी, सोमदेव आ रमानंद रेणु मोन पड़ितथिन, मुदा सेहो नहि। ई कोन तरहक मानसिकता अछि जे मिथिला-मैथिलीक नाम पर एहेन-एहेन काज अत्यंत निर्लज्जतापूर्वक करैत अछि?
अत्यंत दुखक बात अछि कि हमरा लोकनि कायस्थ बनबाक लेल उताहुल छी, सोति बनबाक लेल अपस्यांत छी, ब्राह्मणत्व रक्षा लेल चिंतित छी आ संस्कृतिक नाम पर जातिवादि अस्मिताक खतरनाक खेल मे निमग्न छी. की एहि सब चीज के छोड़ि केँ मात्र मैथिल नहि भ सकैत छी हमरा लोकनि?
एहिना कोलकाता सँ एकटा पत्रिका बहराइत अछि-कर्णामृत। भगवानक चंद्रामृतक तर्ज पर कर्ण लोकिनक कर्णामृत। जा हे मैथिल। मिथिलामृत निकलितए तँ एकटा सार्थक बात होइतए। प्रशंसनीय काज होयतै, मुदा जातिक कट्टरता से थोड़े बुझैत छैक। ओ तँ जेना होयत तहिना स्वयं केँ सर्वश्रेष्ठ घोषित करबाक लेल, जातीय आत्मश्लाघा केर प्रदर्शन लेल कर्णामृत प्रकाशित करबै करत. काल्हि मिथिलांगनक स्टेज पर नामो लेबाक लेल एक्को गोटे कायस्थ छोड़ि आन क्यो जँ रहितथि तँ बुझितहु जे वास्तव मे मिथिला आ मैथिलीक लेल कोनो संस्था दिल्ली मे अलख जगा रहल अछि. मुदा से नहि भ रहल अछि. एतेक दिन मैथिलीक छाती पर मिथिलाक ब्राह्मण लोकनि (विशेष क कए दरभंगा-मधुबनी केर आ ओहो ठाम सोति बेशी) सवार रहलाह आ आब कायस्थ लोकनि ताहि लेल अश्वमेधक घोड़ा छोड़लनि अछि। एहि सँ जँ मैथिली भाषा बांचि गेल तँ बुझु जे गरीब आ देहातक आम जनता बड्ड जिद्दी छथि-जनिका दम पर भाषा बचल अछि। अन्यथा दिल्ली मे एहेन मैथिल परिवार बहुत कम अछि, जकर नेना मैथिली मे गप करए-व्याकरणहीन आ उच्चारणदोष सँ भरल हिंदीये टा मे जवाब भेटत।
5 comments:
काल्हि हमहूं गेल रही मिथिलागंन के नाटक देखय लेल, आ ई बात हमरो अनुभव भेल। कुल मिलाकय एकटा बात तय अछि जे भाषा आ संस्कृति के नाम पर कयक टा गिद्ध मैथिली के लूटय में लागल अछि। ई जतेक संस्था रजिस्टर्ड के नाम सं अभरैत अछि सबटा सरकारी ग्रांट लयके पारिवारिक आ जातीय गिरोह थीक-मिथिलांगन के काल्हुका प्रदर्शन सं एतबे स्पष्ट होईत अछि। हमरा मैथिली के लेल काज करय बला दोसर संस्था सबके अनभव नहि अछि, लेकिन चेतना समिति के बारे में जतेक आलोचना सुनने रहियैक ओकरा एकटा दोसर रुप में मिथिलांगन दोहरौलक अछि।ReplyDelete
नीक बिखय उठाओल, मुदा गँहीर धरि जएबाक जरुरति छल ताहि मे अपने संभवतः असफल छी एहि लेख मे। ब्राह्मणक सभा मे ब्राह्मणकReplyDelete
आ कायस्थक सभा मे कायस्थ नहि रहतै तँ के रहतै यात्री आ राजकमल । मुदा कने बिलमू आ सोचू सभे-संस्था धरि इ गप्प नहि छैक,
जँ कोनो दरभंगा बला सँ पुछबै जे मैथिलीक महान साहित्यकार के? तँ ओ तुरंत कहता जे सुमन जी तहिना सहरसा-सुपौल बला के ई प्रश्न पुछबै तँ जबाब भेटत किसुन जी । हमर ई उदाहरण जातीय कट्टरताक उदाहरण भने नहि हुअए मुदा भौगिलिक कट्टरताक इ अन्यतम उदाहरण होयत। कनेक आर गँहीर मे जेबैक त भेटत जे दरभंगा बेस पत्रिका सहरसा-सुपौलक सहित्यकार के बेसी जगह नहि दैत छैक त सहरसा-सुपौलक पत्रकिका सेहो दरभंगाबला के बारि राखैत छथि। भाइ साहेब हमर आग्रह जे कनेक एहू पर विचार करिऔ। गँहीर मे गेले सँ कोनो ठोस निष्पति भेटत।
हां से तऽ सच !ReplyDelete
कष्ट हॊइत छैक
जातिक फांस मे ओझरायल
कुहरैत-छटपटाइत लॊक कें देख कऽ
मुदा जेकर जेहन भावना !
कऽ तऽ रहल छथि ओहॊ रचनात्मके काज
ई रचनात्मकता हुनका किछु न किछु इजॊत तऽ प्रदान करबे करतह्नि
एहन अपसंस्कृति देख एतबा जरूर करी जे
व्यक्तिगत स्तर पर हम सब संकल्प ली
जे हम जीवनक कॊनॊ ठाम-कुठाम
जातीयताक फांस मे नहि फंसब !
Want to read, but unable to read as after school, not in touch with Sanskrit. Feel sorry for that.ReplyDelete
Want to study Sanskrit again. Is in Internet, sanskrit learning materials are available, if yes, please send the link by e-mail.
- MANAV MISHRA1:04 PM
pankaj jee 'karnamritak' sandarbh me anhank tippani aneruak thik. karnamrit maithili bhasha aa sahitya ke samarpit nirvivad patrika thik.ki 'the hindu'-(angreji akhbar) apan dharm suchak naamak vajah san aprasangik bhai gelaik? ona kayasth sabhhak maithili sahityak prati yogdan ke kyo jhutha nahi sakait achhi.jan kono sansthak soochi me khalis brahmanak badla khalis kayasthak naam bheti jai ta chhagunta nahi lagbak chhahi.Manipadma aa shephalika dono gotek sahityak abdan shreshtha achhi. jan hunak naam sabsan paigh manal gelain ta brahman hebak karne ahanka kharab lagai gel. uchit hoyate jan ahan ahi tippani ke alochnatmak mani apan gambhir alochnak madhyame apan paksha raikhtie.ohino maithili sahitya ke santulit alochna ker darkar chhaik. jativadi jhagra san mukt rahal maithili sahitya me anerok agi lagebak prayas nahi kari. charcha me rahbak lel kurafati karba san bachbak chahi.ReplyDelete
"विदेह" प्रथम मैथिली पाक्षिक ई पत्रिका http://www.videha.co.in/:-
सम्पादक/ लेखककेँ अपन रचनात्मक सुझाव आ टीका-टिप्पणीसँ अवगत कराऊ, जेना:-
1. रचना/ प्रस्तुतिमे की तथ्यगत कमी अछि:- (स्पष्ट करैत लिखू)|
2. रचना/ प्रस्तुतिमे की कोनो सम्पादकीय परिमार्जन आवश्यक अछि: (सङ्केत दिअ)|
3. रचना/ प्रस्तुतिमे की कोनो भाषागत, तकनीकी वा टंकन सम्बन्धी अस्पष्टता अछि: (निर्दिष्ट करू कतए-कतए आ कोन पाँतीमे वा कोन ठाम)|
4. रचना/ प्रस्तुतिमे की कोनो आर त्रुटि भेटल ।
5. रचना/ प्रस्तुतिपर अहाँक कोनो आर सुझाव ।
6. रचना/ प्रस्तुतिक उज्जवल पक्ष/ विशेषता|
7. रचना प्रस्तुतिक शास्त्रीय समीक्षा।
अपन टीका-टिप्पणीमे रचना आ रचनाकार/ प्रस्तुतकर्ताक नाम अवश्य लिखी, से आग्रह, जाहिसँ हुनका लोकनिकेँ त्वरित संदेश प्रेषण कएल जा सकय। अहाँ अपन सुझाव ई-पत्र द्वारा ggajendra@videha.com पर सेहो पठा सकैत छी।
"विदेह" मानुषिमिह संस्कृताम् :- मैथिली साहित्य आन्दोलनकेँ आगाँ बढ़ाऊ।- सम्पादक। http://www.videha.co.in/
पूर्वपीठिका : इंटरनेटपर मैथिलीक प्रारम्भ हम कएने रही 2000 ई. मे अपन भेल एक्सीडेंट केर बाद, याहू जियोसिटीजपर 2000-2001 मे ढेर रास साइट मैथिलीमे बनेलहुँ, मुदा ओ सभ फ्री साइट छल से किछु दिनमे अपने डिलीट भऽ जाइत छल। ५ जुलाई २००४ केँ बनाओल “भालसरिक गाछ” जे http://www.videha.com/ पर एखनो उपलब्ध अछि, मैथिलीक इंटरनेटपर प्रथम उपस्थितिक रूपमे अखनो विद्यमान अछि। फेर आएल “विदेह” प्रथम मैथिली पाक्षिक ई-पत्रिका http://www.videha.co.in/पर। “विदेह” देश-विदेशक मैथिलीभाषीक बीच विभिन्न कारणसँ लोकप्रिय भेल। “विदेह” मैथिलक लेल मैथिली साहित्यक नवीन आन्दोलनक प्रारम्भ कएने अछि। प्रिंट फॉर्ममे, ऑडियो-विजुअल आ सूचनाक सभटा नवीनतम तकनीक द्वारा साहित्यक आदान-प्रदानक लेखकसँ पाठक धरि करबामे हमरा सभ जुटल छी। नीक साहित्यकेँ सेहो सभ फॉरमपर प्रचार चाही, लोकसँ आ माटिसँ स्नेह चाही। “विदेह” एहि कुप्रचारकेँ तोड़ि देलक, जे मैथिलीमे लेखक आ पाठक एके छथि। कथा, महाकाव्य,नाटक, एकाङ्की आ उपन्यासक संग, कला-चित्रकला, संगीत, पाबनि-तिहार, मिथिलाक-तीर्थ,मिथिला-रत्न, मिथिलाक-खोज आ सामाजिक-आर्थिक-राजनैतिक समस्यापर सारगर्भित मनन। “विदेह” मे संस्कृत आ इंग्लिश कॉलम सेहो देल गेल, कारण ई ई-पत्रिका मैथिलक लेल अछि, मैथिली शिक्षाक प्रारम्भ कएल गेल संस्कृत शिक्षाक संग। रचना लेखन आ शोध-प्रबंधक संग पञ्जी आ मैथिली-इंग्लिश कोषक डेटाबेस देखिते-देखिते ठाढ़ भए गेल। इंटरनेट पर ई-प्रकाशित करबाक उद्देश्य छल एकटा एहन फॉरम केर स्थापना जाहिमे लेखक आ पाठकक बीच एकटा एहन माध्यम होए जे कतहुसँ चौबीसो घंटा आ सातो दिन उपलब्ध होअए। जाहिमे प्रकाशनक नियमितता होअए आ जाहिसँ वितरण केर समस्या आ भौगोलिक दूरीक अंत भऽ जाय। फेर सूचना-प्रौद्योगिकीक क्षेत्रमे क्रांतिक फलस्वरूप एकटा नव पाठक आ लेखक वर्गक हेतु, पुरान पाठक आ लेखकक संग, फॉरम प्रदान कएनाइ सेहो एकर उद्देश्य छ्ल। एहि हेतु दू टा काज भेल। नव अंकक संग पुरान अंक सेहो देल जा रहल अछि। विदेहक सभटा पुरान अंक pdf स्वरूपमे देवनागरी, मिथिलाक्षर आ ब्रेल, तीनू लिपिमे, डाउनलोड लेल उपलब्ध अछि आ जतए इंटरनेटक स्पीड कम छैक वा इंटरनेट महग छैक ओतहु ग्राहक बड्ड कम समयमे ‘विदेह’ केर पुरान अंकक फाइल डाउनलोड कए अपन कंप्युटरमे सुरक्षित राखि सकैत छथि आ अपना सुविधानुसारे एकरा पढ़ि सकैत छथि।
मुदा ई तँ मात्र प्रारम्भ अछि।
अपन टीका-टिप्पणी एतए पोस्ट करू वा अपन सुझाव ई-पत्र द्वारा ggajendra@videha.com पर पठाऊ।
'विदेह' २३२ म अंक १५ अगस्त २०१७ (वर्ष १० मास ११६ अंक २३२)
ऐ अंकमे अछि :- १. संपादकीय संदेश २. गद्य २.१. जगदीश प्रसाद मण्डलक दूटा लघु कथा कोढ़िया सरधुआ आ त्रिकालदर ्शी २.२. नन...
-
"भालसरिक गाछ" विदेह वर्ष-1 मास-1 अंक-1 संपादकीय एहि प्रथमांक केँ प्रस्तुत करैत हम हर्षित छी। एहि मे मिथिला पेंटिंग आ...
-
ऐ अंकमे अछि :- १. संपादकीय संदेश २. गद्य २.१. जगदीश प्रसाद मण्डलक दूटा लघु कथा कोढ़िया सरधुआ आ त्रिकालदर ्शी २.२. नन...
-
जयकान्त मिश्र आ मैथिली शब्दकोश मैथिलीक पुरोधा जयकान्त मिश्र (१९२२-२००९ ) क ३ फरबरी २००९ केँ सात बजे साँझमे निधन भऽ गेलन्हि। मैथिली साहित्...


text:
केंद्रीय जांच एजेंसी द्वारा हरियाणा पुलिस द्वारा मुख्य आरोपी बनाओल गेल बस कंडक्टर अशोक कुमार क' क्लीन चिट द' देल गेल अछि। हरियाणा पुलिस दावा केना छल कि प्रद्युम्न केर यौन उत्पीड़न करबाक कोशिश केँ दौरान अशोक हुनकर हत्या क' देलनि, मुदा सीबीआई क' अप्पन जांच मे ऐहिक खिलाफ कोनो सबूत नहि भेटल। नहिये प्रद्युम्न के यौन उत्पीड़न के कोनो सबूत भेटल।
एक सीबीआई अधिकारी कहलनि कि आरोपी 11वीं के विद्यार्थी प्रद्युम्न क' कोनो जरूरी बात बतेबाक लालच द' बाथरूम के भीतर बजौलनि आओर तुरंते हुनकर गर्दैन रेत देलनि। एक अधिकारी कहलनि कि किनको नहि किनको ओहि दिन मरबाक छल। आरोपी एहि तैयारीक संग आयल रहथिन कि किनको नहि किनको हत्या करबाक अछि। प्रद्युम्न दुर्भाग्य बस गलत समय पर गलत जगह पहुंच गेला।
पूछताछ केँ दौरान आरोपी विद्यार्थी सीबीआई क' कहलनि कि "हमरा किछु बुझबा मे नहि आयल, बस हम प्रद्युम्न केर हत्या क' देलहुं" सीबीआई के एक अधिकारी कहलनि कि अशोक क' आरोपी बतबैत हरियाणा पुलिस द्वारा जाहि चाकू क' 'हत्या के हथियार' केर तौर पर पेश कायल गेल छल, आरोपी विद्यार्थी ओहि चाकू केर उपयोग प्रद्युम्न केर हत्या मे केना रहथिन। सीबीआई केर मुताबिक, क्राइम स्पॉट केँ कैको बेर निरीक्षण, सीसीटीवी फुटेज केँ गहन जांच, कॉल रेकॉर्ड्स खंगालब आओर सभ मास्टर, विद्यार्थी सहित कैको गोटा सँ पूछताछ करबाक बाद आरोपी तक पहुंचल गेल।
सीबीआई केर मुताबिक, प्रद्युम्न केर हत्या करबाक बाद आरोपी द्वारा स्कूल के माली क' बाथरूम मे 'घायल' भेल लड़का केर जानकारी देल गेल छल। जहिना ओहिठाम स्कूल के शिक्षक आओर स्टाफ सभक जमावड़ा लागब शुरू भेल, आरोपी चुपचाप जे क' अप्पन क्लास मे बैस रहला जता परीक्षा शुरू भ' गेल छल। ऐहिक बाद भेल उवे जे आरोपी चाहैत रहथिन। एहि घटना केँ बाद परीक्षा क' रद्द क' देल गेल, स्कूल क' खाली करा बंद क' देल गेल।


text:
Tuesday, December 4, 2007
धर्मपुर क भूगोल
धर्मपुर पहुंचनाई एकदम सोझ छैक-दरभंगा सं झंझारपुर क ट्रेन पकड़ू आ ककरघट्टी, तारसराय, सकरी जं, मनीगाछी क बाद अबैत छैक लोहनारोड. स्टेशन क पश्चिम दिश गुमटी छैक, गुमटी सं उत्तर भय पक्की सड़क पर पांच सौ छियालीस डेग चलू- बिदेश्वर स्थान दिश. बामा कात एकटा कदम क गाछ भेटत. ओत्तहि सं खड़ंजा वला सड़क पर उतरि जाउ. दू सौ उनतीस डेग चलला पर दहिना कात कच्ची सड़क पर उतरि जाउ. सीधे चलैत आउ आ हमर पुबरिया घर क दलान पर पहुंच जायब। हमर घर सं ठीक पहिने अरुण चाचा क घर छैन्हि। ओ सेना में लेफ्टिनेंट कर्नल छथि। घर पर हुनक अनुज तरुण चाचा सपरिवार रहैत छथि। ओहि सं पहिने, जतय सं खड़जा अलग होइत छैक, छोटे काका आ देबू काका क घर छैन्हि। हमर घर क ठीक बगल में उत्तर दिश अनिल चाचा क घर छैन्हि। हुनकर घर क उत्तर दिश हमर सबहक पोखरि, जेकर पानि में नहा कय एक बेर कान में घाव भय गेल रहय।
हमर गाम क आरंभ होइत अछि बंठा-संठा कर घर सं। ओकर बाद भुट्टा आ आन खबास सबहक घर।
हमर घर क दक्षिण में सेहो बौका, सोमना आ आन खबास सबहक टोल अछि। पोखरि क उत्तर आ पूब में मोहन चौधरी, पंचा आ अन्य कर घर। गाम में बिजली छैक, टेलीफोन आ मोबाइल सेहो। गाम में रहनिहार खाली तरुण चाचा आ छोटे काका (हरि बाबू-रसनाथ झा) छथि। एहि बीच में हमर बड़की मां आ पितिऔत दीपू (लक्ष्मीनाथ झा) रहैत छथि- दछिनबरिया कोठा में।
हमर गाम क आरंभ होइत अछि बंठा-संठा कर घर सं। ओकर बाद भुट्टा आ आन खबास सबहक घर।
हमर घर क दक्षिण में सेहो बौका, सोमना आ आन खबास सबहक टोल अछि। पोखरि क उत्तर आ पूब में मोहन चौधरी, पंचा आ अन्य कर घर। गाम में बिजली छैक, टेलीफोन आ मोबाइल सेहो। गाम में रहनिहार खाली तरुण चाचा आ छोटे काका (हरि बाबू-रसनाथ झा) छथि। एहि बीच में हमर बड़की मां आ पितिऔत दीपू (लक्ष्मीनाथ झा) रहैत छथि- दछिनबरिया कोठा में।
Posted by यशोनाथ झा at 10:44 AM
No comments:
Subscribe to: Post Comments (Atom)


text:
पटना। बिहार दौरा पर आयल भारत मे अमेरिका क राजदूत टिमोथी जे रोमर कहला अछि मंदीक एहि माहौल मे बिहारक चमत्कारिक प्रदर्शन स अमेरिकी राष्टï्रपति काफी प्रभावित छथि आ ओ अपन प्रस्तावित भारत दौरा क दौरान बिहार आबि सकैत छथि। रोमर कहला जे ओबामा अपन आंखि स एहि राज्य मे भ रहल बदलाव कए देखि एहि ठाम लेल अमेरिकी भूमिका तय करय चाहैत छथि। समाद स खास गप मे रोमर कहला जे एखन किछु तय नहि भ सकल अछि, मुदा ओबामाक बिहारक प्रति जगल स्नेह स लगैत अछि जे ओ एक दिन लेल बिहार आबि सकैत छथि।
रोमर शुक्रदिन पटना क सड़क पर अपन पत्नी कए बैसाकए रिक्शा चलेलाक बाद कहला जे बिहारक सड़क आ माहौल दूनू विहार योग्य अछि। ओ एकर खूब आनंद लेलथि।
पटना मे सम्मान फाउंडेशन क कार्यालय मे अमेरिकी राजदूत सम्मान फाउंडेशन क अध्यक्ष इरफान आलम कए अमेरिका क राष्ट्रपति बराक ओबामा क मौजूदगी मे वॉशिंगटन मे होइवाला दू दिवसीय ‘उद्यमिता पर सम्मेलनÓ मे भाग लेबाक निमंत्रण देलथि।
ओ कहला जे एहि राज्य मे इरफान सन उद्यमी अछि, त निश्चित रूप स बिहार बदलि रहल अछि। ओ कहला जे हमरा बिहार मे पर्याप्त संभावना देखा रहल अछि। ओ कहला जे राज्य मे विकास का माहौल देखकर अमेरिका सेहो एहि ठाम अपना लेल संभावना ताकि रहल अछि।
नीतीश कए ओबामाक सनेस
ओबामा बिहार क मुख्यमंत्री नीतीश कुमार कए अपन पुस्तक ड्रिम्स ऑफ माई फादर क प्रति सनेस मे पठौलथि। एहि पुस्तक पर हुनकर ऑटोग्राफ सेहो अछि। ओबामा नीतीश क लेल इ पुस्तक भारत मे अमरीका क राजदूत टिमोथी जे रोमर क हाथ पठौलथि अछि। ओ एहि पुस्तक क अलावा दूटा आओर पुस्तक पठेलथि अछि।
मुख्य पृष्ठ समाचार बिहार आबि सकैत छथि ओबामा


text:
हमरा इ सूचित करैत बड्ड नीक लागि रहल अछि जे " अनचिन्हार आखर"द्वारा स्थापित " गजल कमला-कोशी-बागमती-महानंदा" सम्मानक पहिल चरण बर्ख-2013 ( मास जनवरी लेल ) पूरा भए गेल अछि। मास जनवरी लेल सुमित मिश्र जीक एहि रचना के चयन कएल गेलैन्हि अछि। हुनका बधाइ।
बीतल समय नै घुरि कऽ आबै छै
सबटा लोक बैस एतबे गाबै छै
समय सँ बड़का नै कोनो खजाना
जिनगी मे जीतल जीत हराबै छै
मोल एकर जे बूझि नै सकलनि
तँ किए नहुँ-नहुँ नोर बहाबै छै
कपट द्वेष सँ मोन आन्हर अछि
आँखि मुनि भाग्य ठोकर पाबै छै
झुलसि दुपहरिया बाट चलै छै
थम्हि कऽ मीठगर राग सुनाबै छै
समय संगहि सब दौड़ लगाबै
"सुमित"कर्मक बल फरियाबै छै
वर्ण-13
सुमित मिश्र
नीक शुरुआत छन्हि हिनक आ हमरा सभकेँ हिनकासँ अरबी बहरक आशा अछि।


text:
पटना। ग्रामीण कार्य विभाग क मंत्री डा.भीम सिंह ग्रामीण सड़क क निर्माण मे केन्द्रीय एजेंसियों (सीपीडब्लूडी, इरकान इण्टरनेशनल लिमिटेड, एनबीसीसी, एनएचपीसी, एनपीसीसी) क सुस्त चालि पर असंतोष जाहिर केलथि अछि आ ओ हुनका स वर्कप्लान मंगलाह अछि। मंत्री एहि एजेंसी स अपन द्वारा बनाउल गेल सबटा सड़क क सर्वेक्षण करा कए इ बतेबा लेल कहलथि अछि जे ओ कहिया तक एकर मरम्मत करा लेताह? नव निर्माण क संबंध मे एजेंसी 15 दिन आ मरम्मत क कार्ययोजना क लेल 7 दिन क समय मांगलक अछि। डा.सिंह प्रधानमंत्री ग्राम सड़क योजना क तहत केन्द्रीय एजेंसी द्वारा कराउल जा रहल निर्माण कार्य आ अनुरक्षण कए लकए समीक्षा बैठक करि रहल छलाह। बैठक क बाद डा. सिंह कहला जे ग्रामीण पथ क निर्माण दू माध्यम स भ रहल अछि। एक त राज्य सरकार अपने करा रहल अछि आ किछु काज पांचटा केन्द्रीय एजेंसी करा रहल अछि। केन्द्रीय एजेंसी द्वारा कराउल जा रहल काज क गति बहुत धीमा अछि आ जे काज भेल अछि ओकर अनुरक्षण नहि भ पाबि रहल अछि।
मुख्य पृष्ठ समाचार केन्द्रीय एजेंसी स मांगल गेल वर्क प्लान


text:
मुजफ्फरपुर। 08 नवम्बर। मुजफ्फरपुर रेलवे स्टेशन पर ओहि समय अफरा तफरी मची गेल जखन सीट पर बैसबाक लेल दू महिला के बीच माएर शुरू भ' गेल। एहि घटना मे मोतिहारी केँ मंजु देवी के दाहिना कान बुरी तरहे क्षतिग्रस्त भ' गेलनि। पीड़ित महिला केँ कानक निचुलका भाग कटिकेँ झूले लागलनि।
मंजु देवी सप्तक्रांति एक्सप्रेस सँ अप्पन परिवारक संग दिल्ली जाएत रहथिन। ओहि बोगी मे मोतिहारीये के एक दोसर महिला सवार भेली। दुनू केर बीच सीट पर बैसबाक लेल खूब मारएपीट भेल। हंगामा बढ़बाक कारण ट्रेन सेहो समय स' नहि खुजल। मौका पर पहुंचल जीआरपी दुनू महिला केँ ट्रेन सँ उतैर देलनि। दू मे कियो दिल्ली नहि जे सकली। पुलिस एहि मामला मे किछु कहबा सँ इनकार क' देलनि।


text:
मैथिलीक यात्री आ हिन्दीक नागार्जुन केर जयन्तीपर याद करैत युवा सर्जक ‘विकास वत्सनाभ’
जनकवि हूँ, मैं साफ कहूँगा, क्यों हकलाऊँ
११ जून १९११, जेठक दपदप इजोरिआ सँ नहाएल प्रकृतिक आँगन मे एकटा सोनाहुल इजोत होइत छैक। एहि उजास सँ साहित्याकाश पर काबीज अन्हरिया नहुए-नहु फाटए लगैत छैक। अभीप्सित समाजक उपेक्षाक नोर सँ आखर मे चिनगी लगैत छैक। अनाथ स्वर केँ स्वयं बैद्यनाथ भेटैत छैक जे अपन नामक अनुकूल साहित्यिक बसहा पर कष्ट आ संताप केँ ढोबैत बौआए लगैत छैक। ई बैद्यनाथ छथि मिथिलाक भूमि सतलखा सँ उदित समकालीन कविताक दिवाकर बैद्यनाथ मिश्र यात्री। आधुनिक कबीर आ जनकविताक शीर्षथ उन्नायक अपना सबहक चिरप्रिय ‘बाबा’ ।
विद्यापतिक मैथिली जे एकाधिक भाषा कें भठ्ठा धरा सृजनताक व्याकरण सिखौलक ताहि मैथिली केँ प्रखरतम समकालीन अभिव्यक्ति सँ पुनः सोंगर लगा ठाढ़ करबाक श्रेय बीशम शताब्दीक महत्वपूर्ण घटना सँ निर्मित व्यक्तित्व यात्री के छनि। मैथिली कविता मे आधुनिकताक पसार, प्रगतिवादक स्वर,यथार्थवादक विस्तार,जनतेचनाक हुंकार,लोकसरोकारी प्रवृतिक विचार एहि लेखनी सँ अपन पाँखि खोलैत अछि। हिनक कविताक कथानक मे मिथिलाक गाम ,लोकाव्यवहार,माटि-पानिक सुवास,लोकक संघर्ष आ समृद्ध अतीतक अप्रतिम अभिव्यक्ति भेटैत अछि।
हिनक कविता मे उपस्थित बिम्ब,लोकमुखी शब्द,चोटगर लोकोक्तिक प्रयोग,निर्भीक शैली आ लोकसरोकारी प्रवृति एकदिस मैथिली कविता मे मुक्त वृत्तिक प्रयोग केँ स्थापित करैत अछि तँ दोसर दिस एहि तथ्यक पुष्टि करैत अछि जे मैथिली कविता एहि नव भंगिमा केँ आत्मसात कए अपन अभिव्यक्ति केँ नव आयाम दैत अछि तथा एहि सँ भाषाक माधुर्य आ एकर आत्मा कतहुँ खंडित नहि होइत अछि। हुनक एहि प्रयोगवादी प्रवृति केँ नवका पीढ़ी सहृदय स्वीकार करैत अछि।
बाबाक रचना मे एकदिस ठेंठ शब्दक प्रयोग सम्मोहित करैत अछि त दोसर दिस हिनक जनवादी तेवर मैथिलीक जन-जन मे अपन लोकप्रियता सुनिश्चित करैत अछि। चाहे फेकनी केँ कपलेसर पठेबाक खगता हो वा क्विन विक्टोरियाक पालकिक विरोध हो, साहित्यिक ई अमोघ अस्त्र सब ठाम कलमक धार पिजबैत ठाढ़ भेटैत अछि। चाहे हिन्दीक खुंढ सँ शोणितायल मैथिलीक मरहम करबाक हो वा मिथिलाक पाग सम्पूर्ण विश्व केर माथ पर रखबाक हो, एहि सभ विमर्श मे खाधिक कुरता पहिरने ,एकटा झोड़ा टंगने ,नगरे-नगरे बौआइत, पाकल दाढ़ी बला ओहि फकीर केँ सदिखन मिथिलाक माटि-पानि मे लेढ़ायल देखैत छी।
कखनो मोन विरक्त होइत छनि तँ अहिबातलक पातील फोड़ि चलि जाइत छथि आनठाम मुदा अपन देहरिक सोह मे, यश-अपयश मे ,लाभ-हानि मे ,भय-शोक मे पुनः अपने भूमि मोन परैत छनि। कौखन नेना भेल होमक काठी गड़ने विलाप करैत छथि, कौखन बूढ़ ब’रक संताप गबैत छथि। ई कविता नहि परिवेश सँ कवि केर सरोकार लिखैत छथि,खतबे-बेलदार लिखैत छथि ,आन्हर सरकार लिखैत छथि ,कौशिकीक हाहाकार लिखैत छथि,झाँपल पारो केँ उघार लिखैत छथि ,नवतुरिया केँ खेबनहार लिखैत छथि,पत्रहीन नग्न गाछक अवतार लिखैत छथि,बूढ़ ब’रक श्रृंगार लिखैत छथि ,तरुणिक उजरल संसार लिखैत छथि।
एतेक लिखितो मैथिली धरि कमे लिखी पबैत छथि। कहैत छथि-पेट तँ हिंदिए सँ भरैत अछि तें अपन कोढ़-करेज खखोड़ि जे किछु होइत अछि से ओकरे पीड़ी पर चढ़ा दैत छी। हुनक कहब छनि जे प्रतेक भाषाक अपन भूगोल होइत छैक आ से बूझब अत्यावश्यक होइत छैक। हुनक आह्वन मे नवतुरिया सदिखन आगाँ एबाक आग्रही रहैत छल आ तें ओ कवि के ललकारा देबाक आग्रह कएलनि। हुनक कविता मे जे विशेष आकर्षण रहैत अछि तकर मूल कारण जे ओ अपन भाषाक भूगोल बूझि आर्थिक,सामाजिक ,सांस्कृतिक परिवेश मे अपन अजस्र शब्दकोशक समधानल प्रयोग करैत छथि।
नागार्जुन केँ नाम सँ हिंदी मे विख्यात कवि हिंदी साहित्य मे सेहो समानरूपे पूजनीय छथि। हिनक एहि लोकप्रियतका जड़ि मे कतहुँ ने कतहुँ मातृभाषा मैथिली अछि जकर संपर्क सँ उपजल विशिष्टता हिनका हिनक समकालीन कवि सँ सर्वथा पृथक करैत अछि। लोकभाषाक एहि संपर्कक कारण सँ अत्याधुनिक होइतो हिनक कविता आधुनिकताक अधम तत्व सभ सँ प्रभावित नहि होइत अछि।
यात्रीजी मैथिली कविता केँ नवीन शिल्प आ आधुनिक तकनीकी सँ लैस करैत एकरा सभ परिस्थिति मे संघर्ष करबाक उत्स देलैन। एहि उत्स सँ सिंचित मैथिली कविता एखन खूब लहलहाए रहल अछि।साहित्याकाशक एहि जाज्वलयमान नक्षत्र केँ मैथिली कविताक दिस सँ कोटिशः प्रणाम।
– विकास वत्सनाभ, ११.०६.२०१७ – हैदराबाद सँ!


text:
Sunday, August 3, 2014
सोच (नन्द विलास राय)
सोच
“बाबूजी आइ.आइ.टी. प्रतियोगिता परीक्षाक तैयारी लेल कोचिंग करब। राजस्थानक कोटामे नाओं लिखाएब। ओतए नीक तैयारी करौल जाइ छै। तइले एक लाख टाका चाही।” अजीत दरभंगासँ अबिते पिताकेँ कहलकनि।
बेटाक बात सुनि शीतल राय बिगड़ैत कहलखिन-
“हरिदम टाका केतएसँ औत, पाँचमे दिन तँ तोरा पाँच हजार टाका देने रहियौ। ऐतए कि रूपैआक गाछ अछि। जखनि मन भेल झखा लिअ। देखै नै छिही दादाक इलाजमे केते खरच भऽ रहल छौ। ओ किछुए दिनक मेहमान छथिन। अखनि धरि दबाइए बले जीबैत रहला अछि। मुदा आब बेसी दिन नै खेपता।”
अजीत बाजल-
“सुजीत भाय, कोटामे नाओं लिखौलनि। ओ हमरा कोटेसँ फोन केने छला। कहलनि जे सत्तरि हजार एडमिशनमे लगत आ रहै-खाइक खर्च अलगसँ। सुजीत तँ अपना सभसँ गरीबे छथिन। हुनकर पिताकेँ तँ चारिए बीघा खेत छन्हि। धिया-पुताकेँ ट्यूशन पढ़ा काज चलबै छथिन। अपना तँ दस बीघासँ बेसीए खेत हएत। रूपैआ नै अछि तँ पाँच कट्ठा खेते बेचि लिअ।”
शीतल राय जोरसँ बजला-
“देख, बेसी हमर दिमाग नै चाट। हम खेत नै बेचब। लोक की कहत। कहत ने जे शीतलो खेत बेचि-बेचि खाए लगल। परुकाँ साल गीताक बिआहमे बीघा भरि खेत बिकले रहए। हरिदम जँ खेत बेचब तँ गाम-समाजमे कोन इज्जति रहत।”
बाबू जीकेँ अपन गप नै मानैत देखि अजीत माए लग पैरवी लगौलक। माए सभ बात बूझि पति लग जा बड़ खुशामद केलखिन मुदा शीतल राय साफे तैयार नै भेला।
शीतल रायकेँ दस बीघा खेत। एकटा बेटा आ एकटा बेटी। जेकर बिआह-दुरागमन सभटा भऽ गेल छन्हि। ओ अपना दुल्हा संग राँचीमे रहै छथिन। शीतल रायक पिता तँ जीविते छथिन मुदा माए मरि गेल छथिन। पिता दम्माक पुरान रोगी छथिन। बेटा अजीत पढ़ैमे होशगर छन्हि। मैट्रिको आ आइ.एस.सी.मे नीक नम्बर अनने अछि। मुदा शीतल राय पढ़ाइकेँ बेसी महत नै दइ छथिन। हुनकर सोच छन्हि एकटा बेटा अछि, दस बीघा जमीन अछि। कोन जरूरी छै बेसी पढ़बाक। आब पढ़ाइ छोड़ि खेती-गिरहस्तीक काज देखह। अजीतकेँ रूपैआ नै देलखिन तँए ओ खेनाइ-पीनाइ छोड़ि देलक। तीनिए दिन पछाति शीतल रायक पिता मरि गेलनि। आब भोज-भातक चर्च हुअ लगल।
शीतल रायक पिता जोखन मरड़ गामेमे मात्र नै परोपट्टामे नामी बेकतीमे एक छला। जातिक मैनजन सेहो छला। शीतल राय सोचए, बाबूजी मैनजन छला। तँए हुनकर श्राधक भोज खुब नीक आ नमहर हेबाक चाही। रसगुल्ला-लालमोहनक भोज करब। भोज आ क्रिया-कर्ममे दू लाख टाकासँ बेसी खर्च हएत। मुदा हाथपर तँ नै अछि। से नै तँ दस कट्ठा खेते बेचि लेब। ई काज दोहरा कऽ फेर थोड़े हएत। अपनो नाआंे कऽ लेब। अजीत सभ गप सुनैत रहए मुदा बाजए किछु नै। ओकरा दिमागमे कोटाक अलाबे किछु एबे ने करैत।
भोज-भातक इंजामक लेल शीतल राय अपन सार बेचनजी केँ बजौला। बेचनजी हाइ स्कूलमे शिक्षक छथिन। ओ अबिते बहनोइसँ कहलखिन-
“जेतबे सकर्ता हुअ तेतबे भोज करू। जमीन बेचि भोज केलासँ कोन लाभ।”
तैपर शीतल राय बजला-
“यौ मास्टर साहैब, बाबूजी जातिक मैनजन छला। परोपट्टामे हुनकर नाम छन्हि। नीकसँ भोज नै भेने लोक की कहत?”
जखनि ई गप-सप्प दुनू सार-बहनोइमे होइ छल तखनि अजीतो ओतै रहए। पिताक बात सुनि अजीत बाजल-
“मामा यौ, बाबूजी हमरा कोचिंग करैले एक लाख टाका नै देता मुदा दादाक भोजमे खेत बेचि कऽ दू लाख टाका खर्च करथिन?”
तैपर शीतल राय टोकलखिन-
“पहिने हमरा भोज करए दे। तेकर पछाति आर किछु सोचब।”
बहनोइक बात सुनि बेचनजी बजला-
“अँइ यौ पाहुन, अहाँ कोन मनुख छी। बेटाकेँ इंजीनियरिंगक प्रतियोगिता परीक्षाक तैयारी लेल टाका नै देबै आ भोज-भात खुब ऐल-फइलसँ करब? धूर जी! केहेन अहाँक सोच अछि। छोड़ू भोज-भात। पहिने अजीतकेँ रूपैआक इंजाम कऽ दियौ। तेकर पछाति भोज-भातक गप सोचब। बेटा जे इंजीनियर भऽ जाएत तँ बड़ पैघ बात हएत।”
शीतल राय सोचए लगला, बेचन बाबू नीके कहै छथि।
¦
Subscribe to: Post Comments (Atom)


text:
(एकांकी-नाटक)
राजदेव मण्डल
पहिल संस्करण : २०१४
सर्वाधिकार © श्री राजदेव मण्डल
अक्षर संयोजक. श्री उमेश मण्डल
वार्ड न. ०६ निर्मली (सुपौल)
मो. ९९३१६५४७४२
LAJ, One-Act Play by Rajdeo Mandal.
दू शब्द-
इष्ट-मित्रक इच्छा छल- नाटक
खेलेबाक। हुनका सबहक आग्रहक आदर करैत एकांकी-नाटक लिखबाक प्रयास केलौं। अभ्यासक
अभाव रहितो एकटा प्रयाय...।
-राजदेव मण्डल
१४ जनवरी २०१५
परिचए-पात ::
राजदेव मण्डल
जनम : १५ मार्च १९६० ईं.मे। पिता : स्व. सोनेलाल मण्डल
उर्फ सोनाइ मण्डल। माता : स्व. फूलवती देवी। पत्नी : श्रीमती चन्द्रप्रभा
देवी। पुत्र : निशान्त मण्डल, कृष्णकान्त मण्डल, विप्रकान्त मण्डल।
पुत्री : रश्मि कुमारी। मातृक : बेलहा (फुलपरास, मधुबनी) मूलगाम
: मुसहरनियाँ, पोस्ट- रतनसारा, भाया- िनर्मली,
जिला- मधुबनी। बिहार- ८४७४५२ मोबाइल : ९१९९५९२९२० शिक्षा :
एम.ए. द्वय (मैथिली, हिन्दी, एल.एल.बी)
सम्मान : अम्बरा कविता संग्रह लेल विदेह समानान्तर साहित्य अकादेमी पुरस्कार वर्ष २०१२क मूल पुरस्कार तथा
समग्र योगदान लेल वैदेह सम्मान-२०१३ प्राप्त।
प्रकाशित कृति : (१) अम्बरा- कविता संग्रह (२०१०), (२) बसुंधरा कविता
संग्रह (२०१३), (३) हमर टोल- उपन्यास (२०१३) श्रुति प्रकाशनसँ प्रकाशित।
अप्रकाशित कृति- चाक (उपन्यास), त्रिवेणीक रंग (लघु/विहनि कथा संग्रह)।
पात्र परिचए ::
लाज (एकांकी)
पुरुष पात्र-
१.
हरिचरण- गामक किसान
२.
धिरबा- हरिचरणक बेटा
३.
कुलानन्द— गामक सम्पन्न जमीनदार
४.
भोगेन्दर- कुलानन्दक बेटा
५.
बिसेखी- गामक एकटा मजदूर
६.
श्यामबाबू- शिक्षक
स्त्री
पात्र-
१.
चनपटीवाली- हरिचरणक पत्नी
२.
सबिता- हरिचरणक बेटी
(दू-तीनटा शिक्षक, चारिटा ग्रामीण, डाक्टर, नर्स, दस-बारहटा छात्र एवं छात्रा।)
दृश्य- १
समए- दिन।
स्थान- हरिचरणक घर।
(चनपटीवाली भानस-भात कऽ बैसल अछि। हरिचरण
अबैत अछि।)
चनपटीवाली- केतए
गेल छेलिऐ? खेबै
की नै?
हरिचरण- हँ... हँ। कनी हाथ-मुँह धोइ छी। धिरबा स्कूल गेल की नै?
चनपटीवाली- हँ। ऊ तँ दसे बजे खा-पी कऽ चलि गेल।
हरिचरण- ऊ छौड़ी, सवितियाकेँ नै देखै छी।
चनपटीवाली- सबितिया तँ गाए-बकरी चरबैले बाध दिस गेल। की
भेलै से?
हरिचरण- हेतै की। बेटी-चाटीकेँ कनी दाबि-चापि कऽ राखी। देखै नै छिऐ
गामक हवा।
चनपटीवाली- हे, हमर कुल-खनदान ओहन नै अछि। जाउ अहाँ हाथ धोने आउ।
(हरिचरण चलि पड़ैत अछि।)
पटाक्षेप।
दृश्य- २
स्थान-
गामक विद्यालय।
समए- दिन।
(स्कूलक आगूमे तीन-चारि शिक्षक कुरसीपर बैसल अछि। आपसी गप-सप्प कऽ रहल
अछि। किछु धिया-पुता पढ़ि रहल अछि आ किछु बाहरी भागमे खेल रहल अछि)
श्याम बाबू- यौ
हीरा बाबू, अहाँ
जे अपना बचियाक बिआहक गप करै छेलिऐ, तइमे लेन-देन फाइनल
भेल?
शिक्षक दू- धुर
की कहब। वरक माँग अलग आ वरक बापक माँग अलग। टका-पैसा लाउ। मोटर साइकिल लाउ, सोना लाउ, लैपटॉप लाउ। की कहूँ, हथियाक सूढ़ जकाँ
डिमान्ड बढ़ले जा रहल अछि। हे यौ, जे बेटीक बिआह करैत
अछि से बूझू जे जमपुरीसँ घूमि कऽ अबैत अछि।
(एकटा
छात्र लगमे अबैत अछि)
छात्र एक- यौ
मास्टर साहैब, ई
छौड़ा हमरा गारि पढ़ै छै।
श्याम बाबू- तूँ
सभ गारि पढ़ैले एलही आकि पढ़ैले? (छौंकी देखबैत) हमरा सभ गप्प करै छी। ऐठामसँ जो जल्दी।
छात्र दू- माहटर
साहैब, पाँच
मिनट।
(जोरदार अवाजमे कहैत विदा होइत अछि।)
शिक्षक दू- (छौंकी देखबैत) बैस
चुपचाप नै तँ देखै छीही छौंकी।
छात्र दू- नै जाए देबै तँ हम
अहीठाम लगही करि देब।
शिक्षक दू- पढ़ै छीही कथीले। जो
ने लघीए करैत रहिहेँ।
(शिक्षक सभ पुन: गप-सप्प करए लगै छथि। एकटा हरबाहा कान्हपर हर लेने ओही
बाटसँ जा रहल अछि।)
हरबाह- यौ
माहटर साहैब,
अहाँ सभ गप्प कटाबलि करैत रहू। बाहरमे छौड़ा सभ मारापीटी करैत अछि। अहिना चलै छै
स्कूल यौ...?
शिक्षक तीन- हे, अहाँ जा कऽ हर जोतू। (क्रोधमे) अहाँ स्कूलक भाँज की बुझबै यौ।
हरबाह- हँ
हँ छौड़ा सभ तँ भैंसवार बनबे करतै। अहाँ फोकटमे रूपैआ लैत रहू। कियो कहैबला तँ अछि
नै।
शिक्षक तीन- (छौंकी लऽ कऽ ठाढ़ होइत) कहै छी चल जाउ
ऐठामसँ।
हरबाह- यौ
अहाँ छौंकी देखबै छी। हमरो हाथमे हरबाही पेना अछि।
श्यामबाबू- हे यौ की लगल छी। जाउ ऐठामसँ।
हरबाह- हमरा
थोड़े ओते फुरसत अछि। हम अपना काजकेँ भगवान बुझै छी। अहूँ सभ अपना काजकेँ भगवान
बुझियौ। बेमतलबमे अबेर भऽ गेल। जाइ छी।
(हरबाहा भनभनाइत चलि जाइत अछि।)
(शिक्षक एकटा बोर्डपर लिखैत अछि संगे पढ़बैत अछि। सबिता बकरीकेँ एकटा गाछमे
बान्हि स्कूलक खिड़कीसँ सभ देखि-सुनि रहल अछि।)
श्यामबाबू- ई सभटा पढ़ेलहा
काल्हि मुँह-जबानी सुनबौ।
(शिक्षक सबिताकेँ देखि लैत अछि। जोरसँ सोर पाड़ैत अछि)
एमहर सोझहामे आ। के
हुलकी मारै छँह?
(सबिता डेराइत सोझहामे अबैत अछि)
श्यामबाबू- तोहर नाम की छियौ? केकर बेटी छँह?
सबिता- हम सबिता छी। हमरा
बाबूक नाम श्री हरिचरण अछि।
श्यामबाबू- ऐठाम कथीले
एलही?
सबिता- यौ मास्टर साहैब। हमरो
पढ़ऽ दिअ।
श्यामबाबू- पढ़बें, ई तँ नीक गप। अच्छा कह, पाँच जोड़ पाँच केतेक भेलै।
सबिता- दस
भेलै माहटर साहैब।
श्यामबाबू- दिमाग
तेज छौ। तोराले परियास करबाक चाही। घरपर जेबौ, तोरा बापकेँ समझबैले। अखनी तूँ
जो।
(सबिता
चलि दैत अछि। बर्खाक छोट-छोट बून गिरए लगैत अछि। छात्र सभ भागए लगैत अछि।)
एकटा छात्र- यौ
माहटर साहैब। बरखा शुरू भऽ गेल। हम भागै छी। अहूँ भागू।
(कहैत पड़ाइत अछि।) छुट्टी... छुट्टी...।
पटाक्षेप।
दृश्य- ३
स्थान- हरिचरणक घर।
(शिक्षक-एक जे श्यामबाबूक नामसँ जानल जाइत
अछि, प्रवेश करैत
अछि)
श्यामबाबू- हरिचरणजी छी यौ। (जोरसँ चिकरैत अछि।)
हरिचरण- (अँगनासँ बाहर निकलैत) मास्टर साहैब, प्रणाम-प्रणाम। आउ बैसू। कहू, हमर छौड़ा ठीकसँ पढ़ैत अछि किने?
श्यामबाबू- हँ हँ, नीकसँ पढ़ैत अछि। हम दोसरो काजसँ आएल छी।
हरिचरण- कहू ने, आओर की बात छै। (अँगना दिस तकैत जोरसँ बजैत अछि।) सुनै
छिऐ सबितियाक माए। चाह बनौने आउ। (श्यामबाबू दिस तकैत) कहू मास्टर साहैब, की कहै छी?
श्यामबाबू- अहाँक बेटी बड्ड संस्कारी अछि। बुद्धियोमे
तेज। पढ़त-लिखत तँ जरूर नाम रोशन करत। काल्हिसँ अोकरा स्कूल भेजू।
हरिचरण- यौ मास्टर साहैब, बेटी की पढ़तै। ओकरा घर-अँगनाक
काजसँ फुरसत कहाँ होइ छै।
श्यामबाबू- फुरसत देबै तब ने पढ़तै। हे यौ, ऐ देशक बेटी तँ देशसँ विदेश धरि अपन
नाम चमका रहल अछि।
हरिचरण- हे यौ, ओहन पलिवारो रहै छै तब ने होइ छै। हमर तँ समाजो तेहेन
अछि जे बेटीकेँ घरसँ निकलैत देखि खाली दोखे लगौत।
श्यामबाबू- दोख लगौलासँ की हेतै। अपन-अपन चरित्र होइ छै।
लोकक कहलासँ नीक बेकती अधला भ जेतै। हे यौ आब तँ सरकार, कानून सभटा ऐ दिशामे सहयोग कऽ रहल
अछि।
हरिचरण- बेटाकेँ पढ़बैमे तँ जुमबै ने करैए छी आ बेटीकेँ...।
श्यामबाबू- देखियो, बेटा-बेटीमे कोनो अन्तर नै होइ छै। गाछ रोपबै तब ने फल
भेटत।
(हरिचरणक स्त्री चाह लेने आबि जाइत अछि।)
हरिचरण- अँगनामे रहै छै तँ माइयोकेँ थोड़-बहुत काज
सम्हारि दइ छै। असगरे तँ...।
श्यामबाबू- यौ काजो करतै अा पढ़बोकरतै। खरचो बेसी नै छै।
सरकारी सहयोग भेटै छै।
चनपटीवाली- बात मानि लियौ। माहटर साहैब अधला नै कहैत
हेथिन।
हरिचरण- ठीके छै। जँ सभ कहै छी तँ स्कूल जेतै।
श्यामबाबू- खुशी भेल। काल्हिसँ समैपर स्कूल भेजू।
(एक-दोसराकेँ प्रणाम करैत श्यामबाबू विदा भऽ जाइ
छथि।)
पटाक्षेप।
दृश्य- ४
स्थान- स्कूल।
समए- दिन।
(शिक्षक पढ़ा रहल छथि। छात्र आ छात्रा सभ पोथी, कौपी, लेने
पाँतिमे बैसल अछि।)
शिक्षक दू- जे सवाल बनबैले देने छियो, जल्दी बना कऽ ला, जे सभसँ पहिने लाबबेँ से तेजगर कहेमेँ आ जे सभसँ पाछू देखेमेँ तेकरा
छौंकी लगतौं।
सबिता- माहटर साहैब, हम सवालकेँ हल कऽ लेलौं।
(ठाढ़ भऽ कऽ कौपी देखबैत अछि।)
शिक्षक दू- देखही रौ छौड़ा सभ। मेहनतक फल। किछे दिनमे
सबितिया सभसँ आगू भऽ गेलौ। एकरे कहै छै कादोमे कमल फुलेनाइ।
धिरबा- माहटर
साहैब हमहूँ हिसाब बना लेलौं।
शिक्षक दू- बनेलेँ तँ किन्तु पाछूसँ। तोरा तँ पहिने एबाक
चाही, तोहर बहिन
तँ किछे दिन पहिनेसँ स्कूल आबए लगलौ। तूँ तँ कहियासँ ऐठाम पढ़ै छेँ।
छात्र दू- माहटर
साहैब, भोगेन्दर
हमरा बिठुआ काटि लेलक।
शिक्षक दू- हँ-हँ बिठुआ काटतौ। आर की करतौ। एकर बाप
कुलानन्द बाबू तँ कहैत रहै छै जे हमरा किछोक कमी नै अछि। बेटाकेँ चारि-चारिटा
टीसन धरौने छी। आ बेटा तेहेन भुसकोल छै जे पाछूमे बैसि कऽ बिठुआ कटै छै।
(मुड़ी उठा कऽ देखैत)
हे रौ भोगेन्दरा, ला कौपी। हिसाब बनौलेँ?
भोगेन्दर- यौ माहटर साहैब, अहाँक सवाल गलत अछि।
शिक्षक दू- आँइ! सबाले गलत अछि।
सबिता- यौ माहटर साहैब, ई तँ भरि दिन लोकक बाड़ीक लताम
तोड़ैत अछि नै तँ परतीपर क्रिकेट खेलैत रहै छै। एकरा बुते कहूँ सवाल बनै। तँए
सवालेकेँ गलत कहै छै।
शिक्षक दू- ठीके, ई छौड़ा खचरपनी करै छै। रौ ला तँ
कौपी। की गलत छै।
भोगेन्दर- हिसाब बनतै तेकर बाद देखाएब। कोनो की हम
बनरनी छी जे चट दऽ कूदि कऽ देखा देब।
सबिता- माहटर साहैब, सुनै छिऐ। हमरा बनरनी कहै छै।
भोगेन्दर- लगै छी बनरनी सन। तँ कहबौ बनरनी। देखही रौ
बनरनीकेँ।
शिक्षक दू- (उठि
कऽ चारि-पाँच छौंकी भोगेन्दरक पीठ आ बाँहिपर लगबैत)
गामोपर बदमासी आ स्कूलोमे खचरपनी। ऐठाम
बिठुआ कटैले अबै छेँ आकि पढ़ैले? हमरो सोझहामे लुचपनी।
भोगेन्दर- हे
माहटर साहैब, हम
कहि दइ छी। ई छौड़ी हमरा मारि खुआ रहल अछि। एकरो ठीक करि देबै। जाइ छी, बाबूकेँ सभटा गप्प कहबै।
शिक्षक दू- (छौंकी उठबैत) जो, पहिने बाबूकेँ कहि आबही।
भोगेन्दर- (विदा होइत अछि) कहि दइ छी, हम सभकेँ ठीक कऽ देब। हमरो नाम
भोगेन्दरा छिऐ। (चलि दैत अछि)
(घण्टी टुनटुनाइत अछि।)
शिक्षक दू- जाइ जो। टिफिन भऽ गेलौ।
(छात्र
सभ बाहर दिस चलि दैत अछि।)
पटाक्षेप।
दृश्य-
५
स्थान- स्कूलक बाहरी भाग।
समए-
दिन।
(शिक्षक सभ स्कूलसँ
बाहर सड़क दिस जा रहल अछि। हरिचरण अपना बेटी सबिताक संगे दोसर दिससँ अबैत रहैए।
ओकरा पाछू एकटा ग्रामीण बिसेखी अछि। सबिताक कपड़ा-लत्ता फटल अछि।)
हरिचरण- प्रणाम, मास्टर साहैब।
(सबिता कानि रहल अछि।)
श्यामबाबू-
प्रणाम, हरिचरणजी। सबिता
किए कानि रहल अछि? की भेल?
हरिचरण-
हम तँ ओही दिन कहने छेलौं जे अपना
बेटीकेँ नै पढ़ाएब। अहाँ हमरापर बड्ड जोर देलिऐ। तेकर फल देखि लियौ।
श्यामबाबू-
गप कहबै तखनि ने बुझबै। भेलै की?
हरिचरण- हेतै की। गरीबक धिया-पुताकेँ पढ़बाक एहेन
अधिकार छै। जे देखि लियौ। कुलानन्द बाबूक बेटाक किरदानी। ओ हमरा बेटीकेँ
मारैत-मारैत बाटमे खसा देने छेलै।
श्यामबाबू-
कोन गपक झगड़ा भेलै?
हरिचरण-
सुनै छी, जे कुलानन्द
बाबूक बेटाक बारेमे सबितिया किछो बजल रहै। तही कारणे अहाँ ओकरा मारने रहिऐ।
श्यामबाबू-
कम्पलेन केने रहै। सबितियाक बातो
साँचे छेलै। ऊ छौड़ा ठीके बदमाश अछि।
हरिचरण-
बदमाशी केनाइ तँ धनिकक धिया-पुताक
सिंगार छिऐ।
श्यामबाबू-
ई कोन गप भेलै। अधला गपक तँ विरोध
हेबाक चाही।
हरिचरण-
देखै नै छिऐ। हमर बेटी विरोधमे बजलै तँ
केहेन दशा भेलै। मास्टर साहैब, नीक होइतै जे हम अपना बेटीकेँ नै पढ़बितौं
एकरा कपड़ा-लत्ताक हालत देखियौ।
(आँखिमे
नोर भरि जाइत अछि।)
की
हेतै पढ़ा कऽ?
श्यामबाबू- एहेन गप नै बाजू। नीक काजमे अहिना अड़चन होइ
छै। अहाँ अपना बेटीकेँ पढ़ाउ। हम कहै छी- अहाँक बेटी नाम रोशन करत।
हरिचरण-
केना पढ़ेबै यौ मास्टर साहैब?
श्यामबाबू-
अहाँ िचन्ता नै करब। हम कुलानन्द
बाबूसँ भेँट करैले जाइ छी। चलू यौ बिसेखीजी, हमरा संगे।
बिसेखी-
हँ-हँ चलू। (सभ कियो विदा भऽ जाइ छथि।)
पटाक्षेप।
दृश्य- ६
स्थान-
कुलानन्दक घर।
समए-
दिन।
(कुलानन्द अपन दरबज्जापर
असगरे कुरसीपर बैसल छथि। कनेक हटि कऽ दूटा हथटुट्टा, पुरान कुरसी रखल अछि। शिक्षक श्यामबाबूक
संग बिसेखी प्रवेश...।
श्यामबाबू- प्रणाम यौ कुलानन्द बाबू।
कुलानन्द-
(मुड़ी उठा कऽ देखैत) प्रणाम मास्टर साहैब।
प्रणाम-प्रणाम!!
(व्यंग्य करैत) वाह! बिसेखीओकेँ देखै
छी। हे रौ बिसेखी! कनी कुरसी ला ओमहरसँ। मास्टर साहैब बैसता।
(बिसेखी
कुरसी आनि कातमे ठाढ़ भऽ जाइत अछि।)
श्यामबाबू-
हमरा सभ एकटा विशेष काजे आएल छी।
कुलानन्द-
बिना कारणे टिटही थोड़े लगै छै। हम
बुझै छी। रौ बिसेखिया मुँह किए तकै छेँ, बाज ने की बात छिऐ?
बिसेखी-
की कहब मािलक। अहाँक भोगेन्दर बदमाशी
केलक। ओ हरिचरणक बेटीकेँ बड्ड मारि मारलखिन।
कुलानन्द-
हे रौ हमर बेटा कोनो बताह छै। जे बिना
कारणे केकरो पीटतै। ओकरो बेटी खचरपन्नी केने हेतै।
श्यामबाबू-
ओ तँ सिरिफ भोगेन्दरक कम्पलेन केने
रहै।
बिसेखी-
धिया-पुताकेँ हाँटि-दबाड़ि देबाक
चाही। एनामे धिया-पुता मनबढ़ू भऽ जाइत अछि।
कुलानन्द-
तू हमरा सिखबै छेँ। ऊ स्कूल हमरा
जमीनपर ठाढ़ छौ। हम मदति केलियौ तँ स्कूल बनलौं। आइ हम अपने धिया-पुताकेँ
मारि-पीट कऽ भगा देबै!!!
श्यामबाबू-
भगबैले कहाँ कहै छी। कनी समझा-बुझा
देबै तँ नीक रहतै।
कुलानन्द-
हमर गाम छी। हम नीक-अधला बुझै छिऐ।
हरिचरणा बेटाकेँ तँ पढ़ाइए ने सकैए आ बेटीकेँ केतएसँ पढ़ाएत। ओकरा कारणे हम भोगेन्दरकेँ
मारबै? ईह! बड़ छोट से उनचास
हाथ!!
बिसेखी-
कनी बेसी गलती भऽ गेलै मालिक। मारैत-मारैत
सबितियाकेँ सभटा कपड़ा-लत्ता फाड़ि देने छै।
कुलानन्द-
ओ, आब बुझलौं।
कपड़ा-लत्ताकेँ हमरा दाम लगत! सएह ने रौ?
बिसेखी-
से हम कहाँ कहै छी।
कुलानन्द-
तूँ की कहै छेँ से हम बुझै छिऐ।
दुआरिपर आबि कऽ उपराग देलेँ। मास्टर
साहैबक सोझहामे की कहबौ। यौ मास्टर साहैब हमर गाम छी। हम सभ गप बूझि-समझि लेबै।
अहाँ सभ ऐठामसँ अखनि चलि जाउ।
(मास्टर साहैबक संग बिसेखी चलि जाइत
अछि।)
पटाक्षेप।
दृश्य- ७
स्थान-
हरिचरणक घर।
(हरिचरण अपना साढ़ू संगे दुआरिपर बैसल
अछि। साढ़ू रघुवीर घड़ीमे समए देखैत अछि।)
रघुवीर-
साढू! हम तँ किछुकालक
बाद चलि जाएब। एकटा गप कहबाक छल।
हरिचरण-
हँ-हँ- कहू की बात?
रघुवीर-
हमर पत्नी तँ बेमार रहैत अछि। आ अखनि
गर्भवती अछि। असगरे बेचारीकेँ बड्ड दिक्कत होइ छै। हम सरकारी सेवामे छी। कखनि घरपर
आएब तेकर कोनो ठेकान नै। एहेन परिस्थितिमे...।
हरिचरण-
अहाँ की कहए चाहै छी?
रघुवीर-
अहाँ छोटकी बचियाकेँ हमरा घरपर जाए
दैतिऐ तँ पत्नीकेँ सहारा भऽ जइतै।
हरिचरण-
ओ तँ पढ़ै छै। (निसाँस छोड़ैत) ओना
लड़कीकेँ पढ़ौनाइ बड्ड कठिन छे। मुदा सबिताकेँ पढ़बए पड़तै। किए तँ ओ तेजगर छै।
रघुवीर-
तेकर चिन्ता अहाँ नै करू। हमहूँ
सर्विस करै छी। शहरमे पढ़ौनाइ असान छै। टाइमपर पढ़बो करतै आ अपना मौसीकेँ देख-भालो
करतै। पत्नीआंे असगर नै रहतै। अनमना लगल रहतै।
हरिचरण-
कहै तँ छी ठीके किन्तु अपन धिया-पुता
अपने लग ठीक रहै छै। पढ़ाइमे खरचो तँ लगै छै।
रघुवीर-
खर्चाक िचन्ता नै करू साढ़ू। हमरो
किछोक अभाव नै अछि। सबिता जेते धरि पढ़तै सभ खर्च-वर्च हमर।
(हरिचरणक पत्नी चाह लेने अबैत अछि।
ठमकि कऽ सभ सुनि लैत अछि।)
पत्नी-
आब एतेक जिद्द करै छथिन तँ जाए दियौ
सबितियाकेँ। सुनने नै छिऐ जे माए मरे आ मौसी जिऐ।
(सबिता ओनएसँ दौगल अबैत अछि। हरिचरण
ओकरा रोकैत अछि।)
हरिचरण-
सबिता एमहर सुन! मौसा संगे गाम
जेबही? (सबिता किछु ने बजैत
अछि।)
तोहर मौसा ओहीठाम स्कूलमे पढ़ैक
बेवस्था लगा देतौ।
सबिता-
हँ जेबै। मौसी संगे रहबै आ ओहीठाम
पढ़बै।
हरिचरण-
लिअ साढ़ू। अहाँक समस्याक समाधान भऽ गेल।
रघुवीर-
ठीक छै। तैयार होउ। दू घण्टा बाद
गाड़ीसँ चलब।
पटाक्षेप।
दृश्य- ८
स्थान-
गामक चौक।
(तीन-चारिटा ग्रामीण सड़कक कातमे
गाछतर बैसल अछि। चबूतरापर गप-सप्प कऽ रहल अछि।)
ग्रामीण
एक- (गाछ दिस इशारा करैत) देखियौ, ई गाछ केतनेटा
रहै। देखिते-देखिते केतेक विशाल भऽ गेलै।
ग्रामीण
दू- एकरा रोपनिहार तँ जुआन भऽ गेलै। समए बितैत कोनो देरी होइ
छै।
ग्रामीण
तीन- हँ यौ, ऐ स्कूलक धिया-पुता सभ एकरा रोपने रहै।
ग्रामीण
चारि- देखै नै छिऐ, धिरबा, सबितिया, भोगेन्दर सभ धिया-पुता आब जुआन भऽ गेलै।
ग्रामीण
एक- सुनै छिऐ, सबितिया शहरक स्कूलमे
पढ़ि कऽ बड़का डागदरनी भऽ गेलै। हरिचरणकेँ नाम रोशन कऽ देलकै।
ग्रामीण
चारि- धुर हरिचरण बुते थोड़े होइतै। ई तँ
ओकर साढ़ू पढ़ाइक खरचा देलकै तब भेलै।
ग्रामीण
तीन- हँ यौ ऊ बगलक शहरमे अस्पताल चलबैत
अछि। हमर काकी तेतेक बीमार रहै जे नै जीबितै। सबितेक दवाइसँ बँचि गेलै।
ग्रामीण
दू- तब तँ नामी डाक्टर अछि यौ।
ग्रामीण
एक- अच्छा गामकेँ ऊँच केलक।
(कुलानन्दक बेटा भोगेन्दर दारू पीने
आ अड़-बड़ बजैत, गारि पढ़ैत, लड़खड़ाइत जा रहल अछि।)
भोगेन्दर-
ओऽऽऽ सा... ले... तेरी... माँ... के... छोड़बौ नै।
(लड़खड़ाइत अछि।)
ग्रामीण
एक- के छी यौ? एना गारि पढ़ैत किए जाइ छी?
ग्रामीण
दू- पियक्कड़ छथि। भोगेन्दरा।
माए-बापक नाम रोशन कऽ रहल छथि।
(भोगेन्दर उनटि कऽ ग्रामीण-दू केँ पकड़ि लैत अछि।)
भोगेन्दर-
रे सार तूँ हमरा गारि देलही। तोरा हम
आइ बापसँ मोलाकात करबा देबौ।
(ग्रामीण तीन दुनूकेँ बीच होइत
झगड़ाकेँ छोड़बैत अछि।)
ग्रामीण
तीन- एना नै करू। ई किछु नै बजला। अहाँ
बेकारमे झगड़ा नै करू। जाउ, ऐठामसँ।
भोगेन्दर-
ई तोरा बापक जगह छियौ जे चलि जेबौ, ऐठामसँ।
(भोगेन्दर गारि पढ़ैत-पढ़ैत बोकरए
लगैए।)
ग्रामीण
एक- बाप रे बाप! ई तँ खून बोकरै
छै। की भऽ गेलै यौ। सोर पाड़ू
कुलानन्द बाबूकेँ। एकर हालत बड़ खराप छे! (ग्रामीण चारि कुलानन्दकेँ सोर
पाड़ए जाइत अछि। भोगेन्दर बेहोश भऽ गिर पड़ैत अछि।)
ग्रामीण
तीन- एकरा जल्दी शहरक अस्पताल नै लऽ कऽ जेतै तँ परान बँचाएब मोशकिल भऽ जेतै।
ग्रामीण
दू- एकरे कहै छै- कर्मक फल। दुनू बापुत
समाजमे कुकरम करैत रहै छेलै। डरसँ के बजतै? सभ किच्छो बरबाद कऽ देलकै। आइ देख लियौ फल।
ग्रामीण
एक- एकरे डरसँ हरिचरण अपना बेटीकेँ साढ़ू
संगे भेजि शहरमे पढ़ौलकै। आ शहरक नामी-गिरामी डाक्टर बनल छै।
(कुलानन्द अबै छथि। अपना बेटाक हालत
देखिते आँखिसँ नोर खसए लगै छन्हि।)
कुलानन्द-
आब कोन उपाय करबै हौ। केना परान बँचतै
हौ। हौ भाय, हमरा एकेटा बेटा अछि हौ।
ग्रामीण
एक- यौ कुलानन्द बाबू, एकरा शहरक अस्पताल
लऽ कऽ चलू। अपने गामक बढ़ियाँ डाक्टर
अछि ओइठाम।
कुलानन्द
बाबू- के हौ?
ग्रामीण
एक- हरिचरण बेटी डा. सबिता कुमारी।
केहेन-केहेन बीमारीकेँ ठीक कऽ देलकै। एकरो ठीक करतै।
कुलानन्द
बाबू- (मुड़ी झूका लैत अछि।) हौ सुनने तँ
छिऐ, मुदा की कहबै? अपने कएल किरदानी।
सोझहामे केना जेबै?
ग्रामीण
तीन- अहाँ कोनो चिन्ता नै करू। लऽ कऽ चलू। हमहूँ सभ संगे चलै छी। सभ
ठीक भऽ जेतै। एकरा उठाउ। चलै
चलू।
(भोगेन्दरकेँ उठाबए लगैत अछि।)
पटाक्षेप।
दृश्य- ९
स्थान-
अस्पतालक बरामदा।
(तीन-चारिटा ग्रामीण बेंचपर बैसल अछि।
डाक्टर सबिता आ नर्स सभ एमहरसँ ओहमर आबि रहल अछि आ जा रहल अछि। कुलानन्द भीतरसँ
निकलैत अछि।)
ग्रामीण
एक- यौ कुलानन्द बाबू! आब तँ अपना सभकेँ
गाम दिस चलबाक चाही। कोनो तरहेँ भोगेन्दरक जान बँचि गेल।
कुलानन्द- कोनो तरहेँ की कहै छी। ई कहियौ जे डाक्टरनी
सबिताक कृपासँ परान बँचि गेल।
ग्रामीण
दू- से तँ ठीके। मुदा डागदरनीकँ धैनवाद
देलिऐ?
कुलानन्द-
की कहब यौ। हमरा तँ सबिताक सोझहोमे
जाइत लाज होइत अछि। हमर बेटा ओकरा मारि-पीट कऽ सकूलसँ भगा देने रहै। तइ कारणे ओकरा गामसँ बाहर रहि पढ़ए
पड़लै। वएह आइ हमरा बेटाक जान बँचौलकै। ओइ दिन मास्टर साहैब हमरा उपराग देबाक लेल
गेल रहै। मुदा हमहूँ किछो नै केलिऐ। उनटे मास्टर साहैबकेँ डपटि कऽ भगा देलिऐ। हम दुष्ट लोक छी।
(आँखिमे नोर आबि जाइत अछि।)
ग्रामीण
दू- दुखित नै होउ। अपसोच नै करू।
कुलानन्द-
अपसोच तँ हेबाक चाही। गलतीकेँ स्वीकार
करबाक चाही। अहूँ सुनि लिअ- समाजक धिया-पुता पढ़ैत-लिखैत हो वा कोनो नीक काज करैत
हो तँ ओकरा सभकेँ सहयोग करबाक चाही। कोनो सुआरथक गप नै सोचबाक चाही।
ग्रामीण
एक- सबिता हरिचरणक बेटी नै अछि। समूचा
समाजक बेटी अछि। अपना गामक डंका शहरमे बजा रहल अछि।
(सबिताक संगे भोगेन्दर प्रवेश करैत
अछि। भोगेन्दर मुड़ी झूकौने अछि।)
सबिता-
आब अहाँसभ गाम जा सकै छी।
(भोगेन्दर दिस इशारा
करैत)
हिनकर स्थिति गाम जेबाक
योग्य भऽ गेल छन्हि। बीमारी कन्ट्रोलमे
अछि। मुदा ठीक समैपर दवाइ दैत रहबनि आ पुन: आबि कऽ चेक करबा लेब।
ग्रामीण एक- (हाथ जोड़ैत) अहाँ धन्य छी- सबिताजी।
सबिता-
(ग्रामीणकेँ प्रणाम करैत) अहाँ सभ
हमरा असीरवाद दिअ जे अहिना हम अहाँ सबहक सेवा करैत रही।
ग्रामीण
एक- चलै चलू।
(कुलानन्द संगे ग्रामीण सभ हाथ
जोड़ने विदा भऽ जाइत अछि। भोगेन्दर
ठाढ़े रहि जाइत अछि। सबिता लगमे अबैत अछि।)
सबिता-
हमर देल किरिया-सप्पत मन राखब। कहियो
दारू-शराब नै पीअब आ ने हाथसँ छूअब। दवाइ टेमपर खाइत रहब।
(भोगेन्दरक आँखि नोरा जाइत अछि।
नोराएल आँखिकेँ पोछए लगैत अछि।)
भोगेन्दर-
हम अपराधी छी। हमरा गलतीकेँ माफ कऽ दिअ।
(हाथ जोड़ैत विदा भऽ जाइत अछि।)
पटाक्षेप।
समाप्त।


text:
कन्याक मुण्डन,कान छेदन आ' विवाहक अवसर पर कुलदेवताक घर आकि मण्डप पर बनाओल जाइत अछि।
बनेबाक- विधि। एकर बनेबाक विधि सूक्ष्म अछि।
ऊपरमे तीन पातक पुष्प, ,ओकरनीँचा पाँच-पातक कमल-पुष्प,ओकर नीचाँ सात-पात युक्त्त कमल, बीचमे अष्टदल कमल अछि। दश पात चारू दिशि अछि। नौ टा माँछक चित्र सेहो अछि।
पुरुषक दशपात अरिपन
एहिना पुरुषक दशपात अरिपन एकर नाम दसकर्मक बोध करएबाक कारण दशपात अछि, आ’ ई पुरुषक सभ संस्कारक अवसर पर लिखल जाइत अछि।
ऊपरी भागमे दू टा मयूर,कमलक फूल,शुभ मत्स्य,भीतरमे 12 टा माँछक चित्र आ’ दसटा डाढ़िक चित्र देल गेल अछि,आ’, बीचमे अष्टदल कमल।
स्वास्तिक अरिपन :
एहिमे ४१ टा स्वास्तिक जोड़ल गेल अछि। स्वस्ति भेल आशीर्वाद। ई कार्त्तिक मासक तुलसी-पूजा,शारदीय दुर्गापूजामे तुलसी-चौड़ा/ दुर्गा-मन्दिरमे अष्टमी दिन पिठारसँ बनाओल जाइत अछि। ई वैदिक यज्ञक ’सर्वतोभद्र’ छथि आऽ यज्ञक चौड़ा पर सेहो लिख्ल जाइत छथि।
बनेबाक विधि- ४१ टा स्वास्तिक आऽ ओकर बीचमे ४१ टा सिन्दूरक ठोप। नीचाँमे पाँचटा शंख, चारू कात आठ अस्त्रक अंकन, अर्ध्वमुख-अधोमुख त्रिकोण, षट्कोण, अष्टकोण, श्रीयंत्र बनाओल जाइत अछि।